text:
Abitabiriye igitaramo cyiswe Easter Celebration, cyabera muri salle ya Kigali Serena hotel kuri icyi cyumweru dusoje, cy’umuramyi Patient Bizimana batashye bamenye amwe mu mateka y’uyu muhanzi ndetse babwirwa ko Yesu yaduciriye inzira nshya igera ahera ku buryo buri wese abasha kwigererayo.
Iki gitaramo cyatangiye ahagana 17h45. N’ubwo kwinjira byari amafaranga 5,000 n’10,000 muri VIP ntibyabujije ko kitabirwa cyane dore ko hari na bamwe bari bahagaze babuze ibyicaro.
Ku mibare dukesha umwe mu bakozi b’iyi hotel utashatse ko tumuvuga izina, ngo ubusanzwe iyi salle (yo hejuru) y’iyi hotel cyaberagamo yakira abantu 950; bicaye neza nta mubyigano, bahwanye n’intebe ziba ziteganyijwe, ariko muri iki gitaramo, uyu mukozi yatubwiye ko umubare w’intebe wagenwe warengaga kuko ngo hari izo bongeyemo bitewe n’ubwitabire budasanzwe babonaga; ndetse, mu kigereranyo yadukoreye agendeye ku mubare w’izo bongeyemo akaba yatubwiye ko nibura abari bahari bari mu 1,300.
N’ubwo abenshi muri aba bakitabiriye ku jisho wabonaga bafite inyota yo kwiyumvira zimwe mu ndirimbo bakunda za bamwe mu bahanzi bari bagitumiwemo barimo nka Uwimana Aimé n’abandi; Patient yababwiye ko hari ikintu bari butahane mu mitima yabo kirenze kumva umuziki gusa (ubutumwa bwiza mu ndirimbo no mu ijambo ry’Imana bwahatangiwe).
Aline Gahongayire nyuma yo kuririmbira abari aho yahise avuga amwe mu mateka n’ibiranga ubuzima bwa buri munsi bya Patient BIZIMANA. Akaba yavuze ko uyu musore yavutse taliki ya 1/02/1987. Akaba ari uwa 9 mu bana 10 bavukanye. Se umubyara yitwa Léonard naho nyina akaba ari Françoise bombi bari baturutse I Gisenyi ari na ho uyu muramyi avuka. Gahongayire yakomeje avuga ko Bizimana yaririmbaga muri chorale ndetse muri 2008 akaba aribwo yatangiye kuririmba ku giti cye. Ubu afite album 2, ari zo: “Andyohera cyane”, “Iyo neza”. Ndetse kuri iyi nshuro akaba yanamurikiye abari aho indi ya 3 nshya yise “King of Kings”. Akunda kunywa inshyushuyu irimo ubuki, mu biribwa akaba akunda ibijumba. Naho icyo yanga ngo ni umugayo. Aline Gahongayire
Muri iki gitaramo cyacaga ‘LIVE’ kuri television y’urwanda (TVR), uretse Aimé twavuze haruguru, abandi bakiririmbyemo ni Diana Kamugisha, n’itsinda The Sisters rinabarizwamo umuhanzikazi Gaby Irène Kamanzi. Uwari akiyoboye (Mc) akaba ari Nzabakira Flory, umuyobozi wa radio Authentic.
Diana Kamugisha (mu myambaro itukura
Ni igitaramo cyakoze benshi ku mutima kuko umubare utari muto w’abakitabiriye wasangaga bavuga ko ari ubwa mbere babonye igitaramo nk’iki cya gospel kitabirwa cyane ku kigero nk’iki. Kuri ibi, umwe mu bahanzi bari baje kwihera ijisho, Olivier Roy, tumubajije uko yakibonye mu magambo ye bwite yagize ati: “ndabona ari sawa kabisa, ijana ku ijana”.
Apostle Joshua Masasu
Abitabiriwe kandi, umuvugabutumwa mu ijambo, unayobora itorero rya Restoration Church Patient asengeramo, Apostle Joshua Masasu yabasobanuriye uburyo kera ibitambo byatambirwaga Imana ku buryo bugoye. Nyuma yo kubigisha amagambo dusanga muri Abaroma 8:31-32, 12:1-2, yanababwiye ko muri icyo gihe umuntu umwe ari we wageraga ahera ahagarariye imbaga y’abantu kandi nabwo bagasigara bahangayitse ku bw’impungenge wasangaga bafite zo kuba icyo gitambo Imana yari kucyanga bitewe n’inenge afite cyangwa ikosa yakoze mu gutamba igitambo nabi. Ariko uyu muvugabutumwa yibukije abantu ko ubu atari ko bikimeze kuko nyuma y’uko Yesu apfiriye ku musaraba I Golgotha ubu buri wese abasha kwigererayo (ahera), aho yabasha kwivuganira n’Imana uko abishaka cyangwa abyifuza.
Amafoto: Byishimo Espoir


c: text/html

text:
Gihombo: Amashyamba yibasiwe n’inkongi y’umuriro
Ishyamba rya Leta ndetse n’amashyamba y’abaturage mu Murenge wa Gihombo mu Karere ka Nyamasheke akomeje gushya nyuma y’iminsi ibiri yadukiriwe n’inkongi y’umuriro.
Kuva iyo nkongi yatangira, abaturage n’ubuyobozi bakomeje kuzimya ariko kugeza magingo aya ntibishoboka ko rizima burundu kuko hamwe hazima ahandi hafatwa.
Ubuyobozi buvuga ko mu mpamvu zishobora kuba zituma iri shyamba rikomeza gushya, harimo kuba hari abaturage babikora ku bushake cyangwa se bakaba babikora bahakura ubuki, mu gihe abandi bashobora kuba babikora batwika amakara.
Umunyamabanga Nshingwabikorwa w’Umurenge wa Gihombo, Nshimiyimana Jean Damascene, ati “Turi gufatanya n’abaturage n’inzego z’umutekano ngo turebe ko twazimya ahafashwe ariko kandi ntitumenya aho izindi nkongi ziturutse gusa turakora ibishoboka byose”.
Nshimiyimana avuga ko kugeza ubu uretse ishyamba ririmo gushya nta bindi bikorwa birangirika kuva uyu muriro watangira kwaka.
Agira ati “Nta bindi bintu birashya nk’amazu y’abaturage cyangwa ibindi bikorwa. Ni amashyamba gusa ari gushya turakora ibishoboka ngo ntihagire ikindi cyakwangizwa n’iyi nkongi y’umuriro”.
Nubwo hamaze gushya ahantu hanini nta ngano nyayo y’amahegitare amaze gushya ndetse n’ingano y’ibimaze kwangirika igaragazwa.

robotstxt: allowed

filter: keep


text:
Imana ntita ikibi itagikuyemo icyiza!
Mu mibereho yacu hashobora kubaho uruhurirane rw’ibibazo, intambara, ibintu bidasobanutse bishobora kuduheza mu gihirahiro nko kwigereranya n’abandi, ivangura, ishyari urwangano n’ibindi.Buri wese muri twe abona ukwe ibyo ahura na byo mu buzima, azi kureba akamenya ibitagenda neza kandi ibyo ni nk’ihame.
Ariko iyo tugerageje kurebera uruhererekane rw’ibiba kuri twe nk’uko Imana ibibona ibintu byose birahinduka.Dushobora guhitamo inzira zituganisha ku rupfu tukaba twapfa tudasogongeye ku buzima bwiza. Ariko kandi birashoboka guhitamo inzira ziganisha ku buzima bwiza n’imigisha. Inshuro nyinshi ubuzima bwiza ntibuza nk’impanuka cyangwa impano duhabwa n’abantu.
Dore ubuhamya dushobora gukuramo icyigisho.
Ibyo mbabwira ndabihera kuri Yosefu umuhungu wa Yakobo.Ubusanzwe yari umwana uhiriwe uguwe neza,wishimiwe na se, se yari amufitemo ikizere.Icyakora bene se b’abanyeshyari ntibamwishimiraga ; bari buzuye urwango bigera aho batangira gutegura kumwica. Nyuma baza guhitamo kumugurisha mu kindi gihugu kujya gukorayo imirimo y’uburetwa.
Ubunyangamugayo yagaragaje imbere y’Imana na ba sekuruza,Abrahamu na Isaka, byatumwe akomeza ubwenge no guca bugufi muri we. Ubuzima bwe nyuma yo kubwegurira Imana byamuhindukiye irembo ry’umugisha. Mu nzu yo kwa Potifari Yosefu yashimwaga mu byo yakoraga byose bituma ahabwa inshingano zitandukanye.Nubwo yari azengurutswe n’ibigeragezo, yahindutse isoko y’umugisha ku bari bamukikije.
Nyamara ishyari ry’umugore wa Potifari ryaje gutuma ajyanwa muri gereza. Mu mutima we yakomeje gusenga agera ikirenge mu cy’abamubanjirije. Imana imuhishurira icyerekezo cy’inzozi yajyaga arota, kugeza ubwo Farawo ubwe yahuye na we amuha inshingano zo mu rwego rwo hejuru.
Icyo ngarukaho ni iki :ushobora gutangirana ubuzima bwawe ibintu bitagenda neza, ababyeyi bawe batagukunda cyangwa batakwishimiye, gutakaza umubyeyi wawe, kubura ibyo wari utunze (ibikoresho cyangwa amafaranga), guhohoterwa, kwibwa n’ibindi byinshi.Abantu bakagufatira umwanzuro, warafunzwe kandi wenda unarengana, urababaye urarira…Utakira Yesu bigasa nk’aho na we atakumva. Ariko si ko bizahora.
Bibiliya igira iti « ababiba barira bazasarura bishimye , nubwo umuntu agenda arira asohoye imbuto azagaruka anezerewe azanye imiba ye » Zaburi 126,6
Yosefu ntiyigeze yinuba, yarasenze,aguma mu maso y’Imana.Ibyo duhura na byo mu buzima bishobora kutwerekeza aho tudashaka, nyamara Imana iba yabiteguye kuba isoko y’imigisha ku miryango yacu n’abatuzengurutse .Yosefu mu nzozi ze yari azi ko yatoranijwe kuba igikoresho cy’Imana ariko ntiyabishyikiraga.
Imana kandi yari yatoranije bene se kuzuza uwo mugambi muri Egiputa. Inshuro nyinshi ntituba tubyumva. Ngaho reka Imana iyobore ubuzima bwawe binyuze mu bigeragazo ; reka Imana ihe umugisha abakuzengurutse binyuze muri wowe, reka Imana ikugeze aho yaguteguriye kuko uri umukozi wayo, uzategeka amahanga.(Itangiriro 37 inkuru za Yosefu )
Hari na none inkuru za Yobu wageragejwe bikomeye ariko hanyuma ahabwa umugisha
Ntiwite ku bibazo byawe gusa ahubwo Uburira amaso yawe k’Uwiteka azabihindura umugisha. Ni umuhoza w’abarira, ahindura imibabaro ibitwenge.


text:
Ubushuti nyakuri
‘’Ariko rero iyo tugendeye mu mucyo nkuko nayo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose. Tuvuze ko nta cyaha dufite, tuba twishuka ubwacu, kandi ukuri ntabwo kuba kuri muri twe.’’ 1Yohani1:7-8
Gufatanya kw’abakristu kwagombye kubamo ukuri.
Ni mu gihe gusa dukingukiye abandi bituma tuba mu bufatanye nyakuri.Gufatanya nyakuri ntabwo ari ibiganiro byinshi binyuze hejuru ntibigere mu ndiba. Ahubwo ni ugusabana nyako, umutima ku wundi, nubwo mwaba na batatu!
Ibyo bishoboka iyo abantu babwizanije ukuri kucyo baricyo n’uburyo babayeho. Bakabwirana ibikomere bafite, bakerekana amarangamutima yabo, bakaturanira ibitagenda, bakerekana aho bafite gushidikanya, bakemera aho bafite ubwoba, bakamenya intege nke zabo bakanasaba inkuga y’amasengesho.
Uko kuri guhabanye nibyo dusanga mu matorero menshi. Aho kugirango abantu babeho mu mwuka w’ukuri no guca bugufi, barishushanya, bagakora imirimo bagaragara nk’aho biyubashe ariko ibiganiro byabo bigakomeza kuba ibyo hejuru.
Abantu benshi barishushanya, bakihagararaho, bakitwara nk’aho byose ari shyashya mu buzima bwabo. Imyitwarire nkiyi ngiyi igaragaza kubura k’ubushuti nyakuri.
Ni igihe gusa twikinguriye abandi dushobora kubaho dusabanye by’ukuri. Bibiliya iravuga ngo:’’
‘’Ariko rero iyo tugendeye mu mucyo nkuko nayo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose. Tuvuze ko nta cyaha dufite, tuba twishuka ubwacu, kandi ukuri ntabwo kuba kuri muri twe.’’ 1Yohani1:7-8
Isi itekereza ko gusabana nyakuri bishoboka iyo hari umwijima, ariko Imana yo ikubarira mu muco. Akenshi dukeka ko umwijima wadufasha gukira ibikomere, kubona ibyo twabuze, gushira ubwoba cangwa se gutsinda ibiturwanya. Ariko nyamara iyo tuba mu mucyo, ibyo bintu byose biratugaragarira, tukamenya nabo turibo mu byukuri.
Mu bigaragara, kubaho mukuri birasaba ubushizi bw’amanga no guca bugufi. Birasaba ko dushira ubwoba bwacu ahagaragara, byaba ngombwa tukongera gukomeretswa cangwa kwangwa. Niba ari uku nguku bimeze, ni kuki twakwemera kubaho ubwo buryo? Ni kubera ko ariyo nzira yonyene ituma dukura mu buryo bw’umwuka, n’amarangamutima yacu akaba mazima. Bibiliya iravuga ngo:’’ Mwaturiranire ibyaha byanyu kandi musabirane kugira ngo mukizwe. Gusenga k’umukiranutsi kugira umumaro mwinshi iyo asenganye umwete.’’
Niba icyo gitekerezo haricyo kibabwiye, mufate icyemezo cyo kutongera kwishushanya, mwige no kumenya gukora ubushuti nyakuri. Mwige gusabana byukuri n’abo muturanye, kandi mwishimire ingaruka ziri muri ubwo busabane.
Rick Warren


text:
Ibyahindutse ku izungura ku basezeranye ivangamutungo rusange
Tariki ya mbere Kanama 2016, mu igazeti ya Leta N0 31 hasohotse Itegeko rishya rigenga imicungire y’umutungo w’abashyingiranywe, impano n’izungura. Iri tegeko rishya rije risimbura Itegeko no 22/99 ryo kuwa 12/11/1999 ryuzuza igitabo cya mbere cy’urwunge rw’amategeko mbonezamubano kandi rishyiraho igice cya gatanu cyerekeye imicungire y’umutungo w’abashyingiranwe, impano n’izungura. Muri iri tegeko rishya hari ibyagiye bihinduka bijyanye n’izungura ku basezeranye ivangamutungo rusange.
Iri tegeko rishya rivuga ko iyo abashyingiranwe bafitanye amasezerano y’ivangamutungo rusange bazungurwa mu buryo bukurikira:
Iyo umwe apfuye usigaye yegukana umutungo wose akubahiriza inshingano yo kurera abana babo n’ab’uwapfuye bemewe n’amategeko, iyo uwapfakaye nta mwana afitanye n’uwapfuye akongera agashaka afata kimwe cya kabiri (1/2) cy’umutungo nk’uburenganzira akura ku masezerano y’ivangamutungo, kimwe cya kabiri (1/2) gisigaye akakizungurana n’abazungura bandi b’uwapfuye; mu gihe itegeko ryari risanzwe ryavugaga ko Izungura ritangira umuntu amaze gupfa. Bivuze ko uwapfuye yagombaga vguhita azungurwa ku ruhande rwe, upfakaye agasigara atunzwe n’igice gisigaye akazazungurwa nawe amaze gupfa.
Ku bijyanye n’uwapfakaye wataye inshingano zo kurera abana bose cyangwa bamwe muribo uwapfuye yasize, itegeko ubu tugenderaho rivugako yamburwa n’urukiko rubifitiye ububasha izo nshingano na kimwe cya kabiri (½) cy’umutungo wose, rukanagena ushinzwe kubarera no kubacungira umutungo kugeza igihe bagiriye imyaka y’ubukure; mu gihe itegeko ryacyuye igihe ryavugagako iyo uwapfakaye ataye inshingano yo kurera abana yasigiwe na nyakwigendera, yamburwa 3/4 by’umutungo wose bigahabwa abana.
Source: minijust.gov.rw


text:
Iyi nyubako yagombaga kuzura muri Kamena 2015, yahuye n’imbogamizi zo kutuzuza amasezerano kuri rwiyenmezamirimo wari watangiye kuyubaka ndetse aza guhagarikwa.
Abapataniye gukomeza imirimo tariki ya 27 Mata 2016, ari bo Royal Trust company ifatanyije n’Inkeragutabara, ku wa 7 Kamena 2016 bijeje ubuyobozi bw’Intara y’Amajyepfo, ubwo bwari mu isuzuma ry’imihigo ko mu gihe cy’amezi atatu gusa, imirimo izaba irangiye.
Guverineri w’iyi ntara, Alphonse Munyantwari, yatangarije Kigali Today ko bakurikije uko babonye umuvuduko w’imirimo iri gukorwamo na Rwiyemezamirimo mushya, hari icyizere ko inzu izuzura vuba.
Yagize ati “Twabonye ko rwiyemezamirimo akarere kabonye ashoboye, ku buryo yanatwemereye ko mu gihe yari kuzakoresha azakigabanyaho amezi abiri. Dukurikije abakozi bahari, ibikoresho bafite n’uko bateganya kuzakora ibikorwa, turabona ari ibintu bizashoboka.”
Mbulu Mweya wo muri Royal Trust company uhagarariye imirimo, atangaza ko mu gihe cy’ukwezi bamaze bakora, bakoze imirimo myinshi ku buryo bashobora kurangiza imirimo mu gihe gito kitageze ku mezi atandatu bahawe.
Ku bijyanye n’undi muhigo wo kubaka isoko rya kijyambere ryahawe abikorera, na byo ngo biratanga icyizere kuko imirimo y’ibanze basabwe na banki ngo ibagurize bayigeze kure, nk’uko Guverineri Munyantwari yakomeje abitangaza.
Yagize ati “Dukurikije aho twabonye bageze, bakoresheje n’abantu babisuzuma bageze kuri 28, dosiye batubwiye ko bamaze kuyigeza kuri banki, ndumva rero bitazatinda nibamara kuyabona nk’uko babitwijeje, mu kwa gatandatu k’umwaka utaha bazaba barangijje.”
Iyi mihigo uko ari ibiri ngo nirangira izatuma ubukungu n’iterambere by’akarere birushaho kwihuta.
Inyubako y’akarere ngo igeze hafi kuri 90% naho isoko rikaba rikiri kuri 30%. Cyakora, imirimo isigaye ngo ikaba itazatinda kuko gutangirira hasi ari byo byabanje kugorana.
Ibitekerezo ( 2 )
Gavuna anakomeze abaze Maya cyangwa bafatanye gusubiza ku kibazo cy’amashanyazi agomba kugezwa mu murenge wa Nkomane.
Ko Gavana atatubwira n’igisubizo Ku kibazo cy’umuhanda ugera Ku Rwibutso rwa Jenoside rwa Murambi?
Ko atatubwira impamvu Nyamagabe yadindiye mu iterambere,iheruka ibikorwa-remezo Ku bwa Alphonse Munyentwari,na ho mandat ya 1 ya Meya Uriho ubu yarangiye ahubwo n’ibihari byarasenyutse!Nta mihanda mu giturage,na kaburimbo ni igisoro,inzara iratumaze peee...Mudutabarize!


text:
So wo mu ijuru aziko mubikeneye!
“ Kuko ibyo byose abapagani babishaka, kandi so wo mu ijuru aziko mubikwiriye byose” (Matayo 6:32)
Iri jambo rifite imbaraga mu buzima bwanjye, kandi ni intwaro ikomeye watsindisha satani. Kubibwira satani, ninko kumubwira ngo “ subira inyuma yanjye satani kuko papa wanjye arabizi” Imana ishimwe. Kuba abizi, nabyo bifite ikindi bisobanuye gikomeye kuko Data niwe utwara abatware, ni Umwami, yitwa Imana ishobora byose, ni Umufasha utabura kuboneka mu byago no mu makuba, ntajya abura uko abigenza, kandi ngo nta cyiza azima abagenda batunganye.
Iri jambo ryavuzwe na Yesu abuza abantu ngo ntibakiganyire nubwo mu bigaragara haba hari impamvu zagatumye wiganyira. Muri Bibiliya ijambo ry’Imana babyita “ Kubunza imitima”.
“ Nicyo gitumye mbabwira nti: Ntimukiganyire ngo mutekereze ubugingo muti tuzarya iki? Cyangwa muti tuzanywa iki? Ntimwiganyire ngo mutekereze iby’umubiri wanyu ngo : Tuzambara iki? Mbese ubugingo ntiburuta ibyo kurya? Umubiri nturuta imyambaro? Nimurebe ibiguruka mu kirere, ntibibiba, ntibisarura, ntibihunika mu bigega, kandi So wo mu ijuru arabigaburira nabyo. Mwebwe se ntimubiruta cyane. Ninde murimwe wiganyira Wabasha kwiyunguraho umukono umwe?.... Ariko Imana ubwo yambika ubwatsi bwo mu gasozi ityo, buriho none ejo bakabujugunya mu muriro, ntizarushaho kubambika mwa bafite kwizera guke mwe? ” Matayo 6:25-33
Imana itubabarire kwiganyira. Mbega ukuntu iri jambo riramutse ribaye rizima mu buzima bwacu twaryama tugasinzira! Mbega ukuntu twibutse ko Data wo mu ijuru abizi twaruhuka umutima tukagubwa neza! Ikibazo, twumva ari papa w’abandi si Data, kandi ntitwizera neza ubushobozi bwe n’ubushake afite mukudufasha no kutwitaho.
Ubundi se ngo iyo twiganyiriye twiyungura iki!
Byonyine kuba uriho byagombye kuguha , kumpa ikizere ko n’ibindi Imana izabikora. Icyampa Imana ikansobanurira, ikabasobanurira aya magambo. Icyampa akava ku mpapuro za Bibiliya akandikwa ku nkingi y’umutima wanjye nkayafata nk’ukuri. Data arabizi, Papa aziko mbikeneye. Icyampa nkamenya ko mu bwami bw’Imana nduta indabo n’inyoni zo ku gasozi.
Ibihe byiza. Bwira Umutima wawe ko Imana /Data abizi.


text:
Igisubizo: Igihe itorero rizajyanirwamo ni kimwe mu bintu bigibwaho impaka nyinshi kandi bitavugwaho rumwe mu itorero ry’ubu. Hari impande 3 zihabanye: abavuga ko rizajyanywa mbere y’imyaka y’umubabaro izabaho ku isi, hagati muri iyo myaka, abandi bakavuga ko rizazamurwa nyuma y’iyo myaka y’umubabaro.
Mbere yo kujya impaka ariko, tugomba kubanza kumva impamvu hazabaho imyaka y’umubabaro no gutotezwa gukomeye. Ukurikije Daniyeli 9:27, hari igice cya 7 cy’imyaka 77 (imyaka 7) kitaraba. Ubuhanuzi bwose bwa Daniyeli buvuga ku myaka 77 (Daniyeli 9:20-27) bwerekeye ku gihugu cya Isirayeli. Ni igihe Imana izaba yitaye cyane kuri Isirayeli. Igice cya 7 giheruka iyo myaka 77, gikunze kwitwa imyaka y’umubabaro cyangwa itotezwa, kizaba ari igihe Imana izahagurukira Isirayeli by’umwihariko. Nubwo ntaho bivugwa ko muri iyo myaka 7 itorero rizaba ridahari, hakwibazwa impamvu itorero ryaba rikiri kw’isi muri icyo gihe.
Icyanditswe cy’ingenzi kivuga ku kujyanwa kw’itorero ni 1 Abatesalonika 4:13-18. Havuga ko abizera bose bazaba bakiriho, hamwe n’abazaba barapfiriye mu kwizera, bazasanganira Yesu mu kirere, hanyuma bakabana nawe ubuziraherezo. Nuko rero, kujyanwa kw’itorero ni igihe Imana izakura abayo ku isi. Pawulo akomeza avuga, mu 1 Abatesalonika 5:9, ngo “kuko Imana itatugeneye umujinya, ahubwo yatugeneye guheshwa agakiza n'Umwami wacu Yesu Kristo” 1 Abatesalonika 5:9. Igitabo cy’ibyahishuwe cyibanda cyane kuri iyo myaka y’umubabaro, gihanura uburyo Imana izasuka igikombe cy’umujinya wayo kw’isi muri iyo myaka. Byaba rero ari ukwivuguruza Imana isezeranyije abizera ko itabageneye umujinya wayo, hanyuma ikabagumisha kw’isi nabo bagasukwaho uwo mujinya. Kuba Imana yasezeranya abizera ko batazasukwaho umujinya wayo ari nako ihishura ko hari ubwo bazavanwa ku isi, bivuze byinshi.
Ikindi cyanditswe cy’ingenzi ku kujyanwa kw’itorero ni Ibyahishuwe 3:10, aho Kristo asezeranya abizera ko azabarinda “igihe cyo kugerageza” kizamanukira isi. Ibi bishobora kuvuga ibintu 2: cyangwa Kristo ubwe azaba hafi y’abizera mu gihe cy’igerageza abarinde kugerwaho naryo, cyangwa azabimura abajyane hirya y’iryo gerageza. Ibyo byombi byashoboka rwose. Ariko nanone, ni ngombwa kongera kwibuka icyo abizera bari gusezeranywa kurindwa. Si ukugeragezwa gusa, ahubwo ni “igihe cyo kugerageza”. Kristo ari gusezeranya abizera ko azabarinda icyo gihe kizabamo kugeragezwa, benshi bakunze kwita icy’umubabaro mwinshi.
Nuko rero, impamvu y’icyo gihe cyo kugeragezwa/gutotezwa, impamvu yo kujyanwa kw’itorero, ubusobanuro bwa 1 Abatesalonika 5:9, n’ubw’Ibyahishuwe 3:10, twe tubona byose bihuza mu kwerekana ko itorero rizajyanwa mbere y’icyo gihe cyo kugeragezwa. Hari ubushake bwo kwemera ko Bibiliya ibyo ivuga biba ari ukuri bitari imigani cyangwa amashusho, usanga yerekana ko kujyanwa kw’itorero bizabanziriza icyo gihe cy’igeragezwa cyangwa cy’umubabaro.
Ikibazo: Ugereranyije n’imyaka yo kujyanwa kw’itorero, igihe cy’itotezwa ryinshi, itorero rizajyanwa ryari?
Igisubizo: Igihe itorero rizajyanirwamo ni kimwe mu bintu bigibwaho impaka nyinshi kandi bitavugwaho rumwe mu itorero ry’ubu. Hari impande 3 zihabanye: abavuga ko rizajyanywa mbere y’imyaka y’umubabaro izabaho ku isi, hagati muri iyo myaka, abandi bakavuga ko rizazamurwa nyuma y’iyo myaka y’umubabaro.


text:
Iri rushanwa ryo gushakisha abahanzi bafite impano ryateguwe n’ihuriro ry’abateza imbere umuziki n’imyidagaduro mu Mujyi wa Rubavu ryitwa ‘Easy and Possible’ usanzwe ukorera mu Karere ka Rubavu. Ubuyobozi bwaryo buvuga ko ikigamijwe ari uguteza imbere impano nshya no kurushaho kumenyekanisha abahanzi bakomoka muri aka gace.
Umuyobozi wa Easy&Possible, Niyigena Sano François yavuze ko iri rushanwa rizabera mu mirenge cumi n’ibiri igize Akarere ka Rubavu guhera tariki ya 18 Ukuboza 2016 kugeza kuwa 29 Mutarama 2017.
Yagize ati “Irushanwa rizaca mu mirenge yose igize Akarere ka Rubavu, ryateguwe na Easy and Possible, rigamije gutahura impano nshya ziri mu rubyiruko rwo mu karere ka Rubavu. Aya marushanwa azabera mu mirenge 12 igize akarere, tukazajya duhuza imirenge ibiri, ubwo bikaba ni ibitaramo bitandatu ukongeraho n’icya nyuma cya finale.”
Yongeyeho ko muri ibi bitaramo bazakoresha mu bice by’icyaro mu Karere ka Rubavu bazifashisha abahanzi bamaze kumenyekana mu gihugu mu kurushaho gususurutsa abakunzi b’umuziki.
Ati “Hazaba harimo n’abahanzi batandukanye bafite izina mu muziki nyarwanda. Mu majonjora tuzajya dufata umuntu umwe muri buri murenge noneho ku musozo bose uko ari cumi na babiri 12 bazahure hanyuma duhitemo batatu ba mbere.”
Abahanzi batatu ba mbere bazahiga abandi mu mpano mu muziki, bazahabwa ibihembo bikomeye birimo gusinyana amasezerano y’imikoranire n’inzu itunganya umuziki ya Easy&Possible, mudasobwa n’ibindi bitandukanye.


text:
Mu mujyi wa Kigali hari abakobwa benshi usanga bibana kubera impamvu zitandukanye nyamara hari ubwo bitiranywa n’indaya cyangwa bagakekwaho indi mico mibi idafite aho ihuriye n’uko bitwara.
Bamwe mu bo twaganiriye badutangarije ko hari ubwo bahura n’ikibazo cy’abantu batabagirira ikizere bavuga ko bashobora kuba bakora umurimo w’uburaya.
Joyce Kamikazi ni umukobwa w’imfubyi wibana mu mujyi wa Kigali yadutangarije ko yigeze gukodesha mu gipangu ariko akabona abantu baho bakeka ko yaba ari indaya ndetse bakajya babuza n’abana babo kumwegera ngo utazabanduza imico mibi.
Kamikazi yagize ati “ Nakodeshaga ahantu ariko kuko nakoraga akazi gatuma ntaha ntinze, hashize iminsi aho nakodeshaga batangira kujya babwira abaturanyi ko ndi indaya, kandi mu by’ukuri bambeshyera ku buryo amezi nari narishyuye yagiye gushira ngo mpimuke numva narabuze umutekano ”
Liliose Ishimwe nawe ni umukobwa wibana mu nzu ku bw’impamvu z’akazi ariko ngo abona abagabo n’abasore baba bashaka kwitwaza ko yibana ngo bamwiyegereze, ariko ngo kuri we ibi abifata nk’agasuzuguro ndeste no gutesha agaciro abakobwa.
Liliose yagize ati “ iwacu ni I Kibungo ariko ndibana mu nzu kuko nkorera Kigali, gusa ntangazwa no kubona abagabo n’abasore babyururiraho bakeka ko ahari kuba nibana hari aho bihuriye no kuba indaya”
Nyamara ku rundi ruhande ngo hari abibana nta yindi mpamvu bafite ahubwo ugasanga ari ukunanirana kugirango babone uko bikorera ibyo bashatse.
Rugema Pacific ni umusore w’imwaka 27 avuga ko ngo yigeze gukundana n’umukobwa ariko akaza gusanga yararetse kuba iwabo akajya kwibana kugira ngo abone uko yigenga dore ko ngo yaje gusanga asohokana n’abagabo bafite ingo agahita amureka. Rugema yagize ati “ ubu rwose iyo nsabye umukobwa urukundo nkasanga yibana kandi nta mpamvu ifatika ibimutera mpita mureka”
Nubwo bamwe bashinja abakobwa bibana uburaya, usanga abakobwa bibana muri uyu mujyi wa Kigali bafite impamvu zitandukanye aho bamwe babiterwa n’amashuri, akazi, ubupfubyi n’ibindi .
Abakobwa bibana bababazwa no kuvugwaho uburaya
Mu mujyi wa Kigali hari abakobwa benshi usanga bibana kubera impamvu zitandukanye nyamara hari ubwo bitiranywa n’indaya cyangwa bagakekwaho indi mico mibi idafite aho ihuriye n’uko bitwara.
Labels: umuryango


text:
Abagore borojwe izi nka ni abo mu mirenge ya Shingiro na Muko yo mu karere ka Musanze basanzwe bafashwa n’umushinga FVA binyuze muri Actionaid wo gufasha abagore bakava mu mirimo bakora mu ngo ariko ntihabwe agaciro.
Nirere Ancilla umwe muri bo yagize ati “Njye nirirwaga nkora imirimo myinshi yo mu rugo harimo guteka, kuvoma, kwita ku matungo, gutashya, gukubura n’ibindi ;nabonaga ikintu cyose ngisabye umugabo kandi hari ibyo nanjye nshobora kwibonera. Ndashimira cyane Perezida wacu Paul Kagame wahaye abagore ijambo.”
Nirere M. Gaudance na we yagize ati “Imirimo yo mu rugo yose iravuna kandi ntihabwa agaciro kuko uhora usaba; ubu natwe tugiye gutera imbere turandure imirire mibi, duhinge tweze kandi tubone n’amata duhe abana bacu. Ndashimira cyane umukuru w’igihugu uhora adutekerezaho akatuzanira abaterankunga.”
Kwizera Bosco, Umukozi wa FVA mu majyaruguru yagize ati “Abagore bamara igihe kinini mu mirimo itandukanye ariko usanga idahabwa agaciro, izi nka zizabafasha kubona amafaranga babone bimwe mu byo bakeneye.”
Umuyobozi w’akarere ka Musanze wungirije ushinzwe imibereho myiza y’abaturage, Uwamariya M. Claire yasabye aba bagore kurandura imirire mibi n’isuku nke igaragara hamwe mu miryango.
Yagize ati “Mutima w’urugo bivuze byinshi, umugore yimitse isuku mu rugo cyangwa akarwanya imirire mibi nta wamuvuguruza, icyo tubasaba ni ukugira gahunda ihamye bakimakaza umuco w’isuku mu ngo n’aho bagenda hose kandi bakarinda abana imirire mibi ibatera kugwingira.”
Akomeza asaba abagore kwitinyuka bagateza imbere imiryango yabo n’igihugu muri rusange.
Muri iyi gahunda yo gufasha abagore kwigira bakava mu mirimo idahabwa agaciro abagera kuri 540 bo muri Musanze barahuguwe, muri bo hari abahawe inka, ibigega bifata amazi, ibiti byera imbuto ndetse hari n’abubakiwe uruganda rutunganya ifu y’ibigori.


text:
(1) Yesu azakoraniriza hamwe abacunguwe bose (intore).
"Azatumisha abamarayika be ijwi rirenga ry’impanda, bateranye intore ze mu birere bine, uhereye impera y’ijuru, ukageza iyindi mpera yaryo." Matayo 24:31. Niba waremereye Yesu ngo agutegure mu mutima no mu bugingo, uzamuramutsa unezerewe nk’Umukiza wawe.
(2) Yesu azakangura abakiranutsi bazaba barapfuye.
"Kuko Umwami ubwe azaza, amanutse ava mu ijuru, aranguruye ijwi rirenga, hamwe n’ijwi rya marayika ukomeye, n’impanda y’Imana; nuko ABAPFIRIYE MURI KRISTO NI BO BAZABANZA KUZUKA." 1 Abatesalonike 4:16. Yesu natunguka, mu ijuru hazumvikana urusaku. Ijwi rye rikomeye rizumvikana ku isi yose. Rizamenagura ibituro byo mu marimbi yose maze rizure za miliyoni nyinshi z’abantu bamwemeye mu bihe byose byabayeho. Mbega uko uwo munsi uzaba ushimishije!
(3) Yesu azahindura abakiranutsi bose nagaruka -ntabwo ari abakiranutsi bapfuye gusa ahubwo n’abakiranutsi bazima azabahindura.
"Maze natwe abazaba bakiriho basigaye, DUHEREKO TUJYANANWE NA BO tuzamuwe mu bicu, gusanganira Umwami mu kirere. Nuko rero tuzabana n’Umwami iteka ryose." Umurongo wa 17.
Kugira ngo Kristo adutegurire kubaho iteka ryose, imibiri yacu ipfa azayihindura imibiri idapfa.
"Dore, mbamenere ibanga: Ntituzasinzira twese, ahubwo TWESE TUZAHINDURWA -mu kanya gato, mu kanya nk’ako guhumbya ubwo IMPANDA Y’IMPERUKA IZAVUGA. Impanda izavuga koko, ABAPFUYE BAZURWE UBUTAZONGERA KUBORA, natwe DUHINDURWE. Kuko uyu mubiri ubora ukwiye kuzambikwa kutabora, n’uyu upfa ukazambikwa kudapfa." 1 Abakorinto 15:51-53.
Kristo n’agaruka "twese tuzahindurwa." Bitekerezeho: nta rubagimpande izongera kubaho, nta bumuga buzabaho yewe nta na kanseri. Amavuriro azakingwa n’amazu aberamo ibyunamo ntazaba agifite icyo akimaze ubwo Kristo azaba agarutse!
(4) Yesu azatwara abakiranutsi bose mu ijuru.
Yesu ubwe yitangiye iryo sezerano ati "Nzagaruka mbajyane iwanjye"mu rugo rwa Data (Yohana 14:1-3). Petero avuga iby’umurage w’abakiranutsi "mwabikiwe mu ijuru" (1 Petero 1:4). Dushobora guhanga amaso imbere maze tukabona ibyiza biri mu murwa w’Imana, Yerusalemu Nshya, n’amahirwe tuzagira yo kurushaho kumenya Data wa twese wo mu ijuru.
(5) Yesu azakuraho ibibi byose n’umubabaro, ku buryo bitazongera kubaho ukundi.
Inkozi z’ibibi -abakomeje kwinangira bakanga impano yose y’ubuntu Kristo abaha -mu kuri biciraho iteka. Ubwo bazitegereza mu maso ha Yesu atungutse ku bicu, ibyaha bakoze bizatuma batihanganira kumureba; maze batakire imisozi n’ibitare bati "Nimutugweho, muduhishe amaso y’iyicaye kuri iriya ntebe n’umujinya w’Umwana w’Intama!"(Ibyahishuwe 6:16). Bazahitamo gupfa aho guhagarara imbere y’ijisho rya Yesu rireba byose.
Bazamenya ko ijwi rizaba ryumvikanira cyane mu bicu ari ryo igihe kimwe ryagiye ribingingira kwemera ubuntu bw’Imana. Abantu baharaniye mu buzima bwabo kwiruka inyuma y’amafaranga, ibibanezeza cyangwa imyanya y’icyubahiro bazagera aho basobanukirwe ko birengagije ikintu rukumbi cyari gifite agaciro gakomeye mu buzima.
Bizaba ari ibintu bibabaje cyane. Kuko mu kuri nti byari ngombwa ko hagira umuntu n’umwe muri abo bantu urimbuka. Imana ubwayo yaravuze iti "Sinezezwa no gupfa k’umunyabyaha" (Ezekiyeli 33:11). Yesu aratwinginga ati "Mwese abarushye n’abaremerewe, nimuze munsange, ndabaruhura" (Matayo 11:28). Nyamara ikibabaje ni uko bamwe banga kwitaba irarika ryayo rye ubuntu.
Thelordlovesyou.com


text:
Nyamasheke: Ukwezi kw’imiyoborere myiza kuzaba umwanya wo kwishima no kubona ibisubizo by’ibibazo
Ukwezi kw’imiyoborere myiza ni umwanya ukwiye wo kongera kwishimira ibyiza by’imiyoborere myiza kandi bikaba ingirakamaro kuko abaturage bicarana n’abayobozi babo bakaganira kuri iyi nkingi ari na ko bagaragaza ibibazo biba byarababereye ingorabahizi kugira ngo bibonerwe ibisubizo.
Abaturage ariko basabwa ko na bo ubwabo bagira uruhare mu kuba umuti w’ibibazo bibugarije. Ibi byagarutsweho kuri uyu wa mbere, tariki ya 14/01/2013 mu nama yahuje ubuyobozi bw’akarere ka Nyamasheke n’abayobozi b’imirenge igamije gutegura ukwezi kw’imiyoborere myiza.
Ukwezi kw’imiyoborere myiza kuzatangira ku itariki ya 21/01/2013, aho abaturage bazahura n’ubuyobozi kugira ngo baganire kuri gahunda zitandukanye zigamije kwimakaza imiyoborere myiza.
Mukarugomwa Noella, umukozi ushinzwe imiyoborere no kwegereza ubuyobozi abaturage atangaza ko uku kwezi kuzaba ari ingirakamaro kuko abaturage n’abayobozi bazicarana kugira ngo bongere barebe intambwe bagezeho mu kwimakaza imiyoborere myiza kandi abafite ibibazo babonane n’abayobozi kugira ngo bishakirwe umuti.
Ibyo bibazo bizaba birimo ibyagejejwe ku nzego zo hasi nk’umudugudu n’akagari, ariko n’inbyagejejwe ku rwego rw’akarere, hazasuzumwa niba byarabonewe umuti nk’uko abaturage bari babihagejeje bifuza.
Umuyobozi w’akarere ka Nyamasheke wungirije ushinzwe ubukungu, Bahizi Charles atangaza ko uyu uku kwezi ari ingirakamaro ku baturage n’abayobozi kuko bahura bakaganira kuri gahunda z’imiyoborere myiza ndetse akemeza ko hakemuka byinshi mu bibazo abaturage baba bafite.
Bahizi ariko asaba abaturage kujya bagira uruhare mu gukemura amakimbirane bafitanye, aho kugira ngo bajye bategereza inzego z’ubuyobozi.
Uku kwezi kwahariwe imiyoborere myiza kuzatangira ku itariki ya 21 Mutarama 2013. Uretse ibikorwa by’ibiganiro no gukemura ibibazo bizagaragara muri iki gikorwa, uku kwezi kuzarangwa n’amarushanwa atandukanye arimo imikino y’umupira w’amaguru ku bagabo n’abagore, imivugo ndetse n’indirimbo; byose bigamije kwimakaza imiyoborere myiza.


text:
Umujyi wa Rusizi ukunze kugaragaramo akavuyo k’ibinyabiziga cyane cyane mu mpera z’icyumweru ubwo benshi baba baje kuharuhukira imodoka zabo zikabura aho zihagarara.
Abafite ibinyabiziga bamwe batangarije Imvaho Nshya ko iki kibazo gikomeye cyane kandi benshi bagifata nk’icyoroshye. Basanga habonetse nk’uwashora imari agashaka aho imodoka zihagarara heza hagutse, hashobora kujya imodoka nyinshi, yaba arebye kure kandi yabonamo amafaranga menshi cyane.
Rukundo Jean Paul ufite imodoka nawe muri uyu mujyi yagize ati “Maze umwanya munini nshaka aho nshyira imodoka yanjye ngo njye mu bukwe ntuje ndahabura. Iki ni ikibazo gikomeye, kubona umujyi nk’uyu uteganywa kuzunganira umujyi wa Kigali mu bwiza, umuntu ashobora kuzerereza imodoka akabura aho ayishyira koko?’’
Iki kibazo nticyinubirwa n’abafite ibinyabiziga gusa, n’abanyamabanki, abanyamaduka n’abagenzi kirabahangayikishije kuko ngo imodoka zihagarara aho zibonye zikabafungira amayira.
Umuyobozi w’aka karere Harelimana Frédéric ubwo yari mu kiganiro n’abikorera yagarutse kuri iki kibazo ashishikariza abashoramari kureba kure, uko umujyi waguka na bo bakareba ibikenewe cyane bashoramo imari, kugira ngo umujyi uzamukane ingufu impande zose.
Yagize ati “Hari byinshi bigaragara ko bikenewe cyane, kuko hari igihe umuntu agenda umujyi wose kugira ngo azabone aho ahagarika imodoka kikaba ikibazo. Nk’ubu ni ngombwa kwirirwa umuntu bababwira ko mwagombye gutekereza gushyira parikingi igezweho muri uyu mujyi koko, mutekereze kure mwubake parikingi kuko irakenewe cyane muri uyu mujyi.’’
Iki kibazo n’abageze muri uyu mujyi bwa mbere bafite ibinyabiziga bakabura aho babishyira bahita bakigaragaza, bamwe mu bikorera bakaba barabwiye Imvaho Nshya ko bakeneye inkunga y’ubuyobozi kugira ngo bashobore kubaka parikingi.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Mu rwego rwo guhangana n'kibazo cy’ibura ry’ibiribwa, Umuryango w'Abibumbye (Loni) urahamagarira abatuye isi kurya udukoko (udusimba duto) kuko ngo tugira intungamubiri ndetse tukagabanya ibyanduza ikirere.
Icyegeranyo gishya cy' ishami rishinzwe ibiribwa n'ubuhinzi rya Loni kiravuga ko abantu barenga miliyoni 2 ku isi batangiye kwifashisha udukoko turimo isenane n'inswa, utu dusimba tukaba dukungahaye muri kalisiyumu na feri.
Loni ngo isanga abatuye isi bapfusha ubusa ibi biribwa, ikaba usaba abantu kutworora, hagamijwe gukemura ikibazo cy’ibura ry’ibiribwa.
Icyegeranyo kandi gikomeza kigaragaza ko utu dukoko dufite intungamubiri zirenze iziboneka mu matungo cyangwa bikaba byajya kunganya.
Nanone ngo utu dukoko tugomba kongerwa ku rutonde rw’ibiribwa mu mazu y’uburiro aho byagira uruhare mu kuzamura imirire ya benshi nubwo hari abatadukozwa.
Binyuze muri icyo cyegeranyo, Umuryango w'Abibumbye unavuga ko hakenewe uruhare rw’inganda mu kongera icyororo cy’udukoko hagamijwe ko nitwitabirwa tutazabura ku isoko nubwo hari ibice bimwe na bimwe ku isi byari bimenyereye kubirya.
Imyororokere
Loni irakangurira abatuye isi kurya udukoko
Mu rwego rwo guhangana n'kibazo cy’ibura ry’ibiribwa, Umuryango w'Abibumbye (Loni) urahamagarira abatuye isi kurya udukoko (udusimba duto) kuko ngo tugira intungamubiri ndetse tukagabanya ibyanduza ikirere.


text:
Igisasu cyahitanye umwe abandi bane barakomereka
Mu karere ka Nyanza abantu batanu baturikanwe n’igisasu cyo mu bwoko bwa gerenade, bane bari abana, umwe ahita yitaba Imana, abandi barakomereka.
Ibi byabereye mu mudugudu wa Nyabusheshe, akagari ka Butara mu murenge wa Kigoma, kuri uyu wa 25 Nzeli 2016.
Aba abana batoraguraga ibyuma byashaje bagurisha bizwi ku izina ry’Injyamani, batoraguramo igisasu.
Ubwo bagikinishaga bagikorogoshora, cyabaturikanye umwe muri bo ahita apfa, abandi batatu n’umugabo bari kumwe barakomereka, nk’uko abaturage babivuga.
Ubuyobozi bw’umurenge wa Kigoma buvuga ko umugabo ari mu kigero cy’imyaka 37, abana bo bakaba hagati y’imyaka umunani na 12. Uwapfuye yari afite imyaka 12.
Abakomeretse bajyanwe ku bitaro bya Nyanza, bari kuvurwa.
Umunyamabanga nshingwabikorwa w’umurenge wa Kigoma Gasore Clement avuga ko bikimara kuba ubuyobozi bw’akarere bwihutiye kuhagera.
Icyo abayobozi basabye abaturage ni ukwirinda gukinisha ibyuma batazi.
Ubwo twakoraga iyi nkuru twashatse kumenya icyo inzego z’umutekano zibivugaho, ariko ntitwabasha kuvugana n’ubuyobozi bwa Polisi. Turacyayikurikirana.
Ibitekerezo ( 9 )
Umuntu wese yirinde gukinisha ibyo atazi kuko byamuviramo ingaruka
twihanganishije umuryango wuwumwanawitabyimana,kandi ababyeyi nibabehafi yabanababo,baba hinyigisho nyinshi
uwomwana imanaibahe iruhukoridashira.
mbashimiye amakuru mutugezaho yo hino nohino.Abaturanyi ndabihanganishije kdi uwatuvuyemo Imana imwakire mubayo mperereye mumurenge wa Nyanza,Muyira,Gati,Buhaza.
Uwapfuye ,nti Imana imuhe iruhuko ridashira .abakometsenti:Nyagasani abahozeho ukuboko kwayo gukiza MWIRINDE gukorakora kukintu mutazi .bantu mwe UNVA AMAKURU MUNASOME!isi yikigihe irahangayitse pe!+SOMALIA+KENYA ....
ntihanganishije abaturanyibacu, kuko nanjye ndabaturanyi babo. home n’Inyanza.
Nibihangane Tubarinyuma Gusa Abana Birinde Gutoragura Inyuma [Injyamani]Batazi
Abobaturanyi ndabihanganishij kdi ababye bagenzure abana babo bababuz gutora ijymani zibyuma.
Turabashimira Kumakuru Mutugezaho.


text:
“Mbasigiye amahoro, amahoro yanjye ndayabahaye. Icyakora simbaha nk’uko ab’isi batanga. Imitima yanyu ntihagarare kandi ntitinye.”
Amahoro ni ngombwa mu buzima, dore ko na Yesu Kristo yakunze kuyavugaho cyane kugeza aho yaboneyeko nta kindi kintu gikomeye akwiriye gusigira abigishwa be atari amahoro.
Muri iki gihe abantu benshi babuze amahoro abandi bagerageza kuyishakira, ariko niba wizera Yesu kandi ukemera amagambo ye yose uko yayavuze, uri mu nzira y’ukuri yo kugira amahoro nyayo ariko niba urikwigeragereza kwishakira amahoro ntayo wabona cyakora ushobora kubona icyo twakwita agahenge.
Izi ni bimwe mu byo wakwifashisha kugira ngo amahoro agwire muri wowe:
1. Haranira kumenya agaciro k’amahoro ukeneye . Hariho abantu mu mibereho yabo batagira ibyo baha agaciro, kimwe n’amahoro hari abumva bayakeneye ariko kuko nta gaciro babiha bakiyumvamo ko yaba abonetse cyangwa atabonetse ntacyo bibatwaye. Igihe cyose utiyumvisha ko ari iby’agaciro gakomeye kuyagira, uzahorana ubwoba n’impungenge z’ubuzima kuko uba udashima impano wahawe. Ushaka amahoro agomba kuva mu bibi agakora ibyiza nkuko Bibiliya ibivuga” Kandi azibukire ibibi akore ibyiza, Ashake amahoro, ayakurikire kugira ngo ayashyikire.” 1 Petero 3:11
2. umwanya wawe ugomba kuwukoresha mubibyara umusaruro. Yesu Kristo niwe utanga amahoro ariko ayaha umuntu wemeye kuba uw’umumaro, akera imbuto zikwiriye kuko ishami ritera imbuto riba rikwiye gutemwa kugira ngo hasigare ayera imbuto nziza. Abashaka amahoro ya Yesu Kristo ntibagomba kwirengagiza kwera imbuto nziza. Kwizera Imana.
Abizera bose bagomba kwiringira Imana kandi bakizera ijambo ryayo, tukayegurira byose. Iyo wiringiye Imana n’ijambo ryayo, Bibiliya ivuga ko Nayo ikuyobora mu nzira zawe zose kandi Imana inzira zayo zose ni z’amahoro” Wiringire Uwiteka n’umutima wawe wose, We kwishingikiriza ku buhanga bwawe.Uhore umwemera mu migendere yawe yose, Na we azajya akuyobora inzira unyuramo.”Imigani 3:5-6
3. Ntugakorere kunezeza abantu. Biragoye ko wanezeza abantu bose ariko kandi kutanezeza abantu ntibisobanuye ko utagomba kubitaho no kubagaragariza urukundo ariko ntugomba kubigeza aho byasimbura uko unezeza Imana. ugomba kunezeza Imana mbere na mbere kuko ari byo bizaguhesha amahoro.
4. Haranira ko amahoro afata umwanya wa mbere mu buzima bwawe. Hari igihe ujya gukora ibintu ukumva nta mahoro ufite, ukumva nturi gusobanukirwa icyo ukwiriye gukora, ukaba wakwibaza uti” mbikore cyangwa mbireke? Igihe wumva ikintu nta mahoro ugifitiye mbere yuko ugikora ujye ukireka kuko ntabwo kiba kiva ku Mana.
Ubashije gukora ibyo byose cyangwa ukabigerageza, ntagushidikanya kugera ku mahoro nyayo birashoboka ariko ntugomba kwibagirwa ko Yesu Kristo ariwe mwami w’amahoro, niba rero uyakeneye mbere yuko ugerageza ziriya nzira zose, ubanze umwakire, ureke abe muri wowe kandi umwegurire ubuzima bwawe.


text:
"Hahirwa ab’imitima iboneye, Kuko ari bo bazabona Imana" - Matayo 5:8
Umukristo wese akwiye guhora aharanira kwiboneza kuko ni yo nzira yonyine ituma abasha kugira ubusabane n’Imana. Uzi kugira ngo witwe uhiriwe? Ni ikintu k’ ingenzi kandi gikomeye ariko uhiriwe ni ufite umutima uboneye kuko azabona Imana. Ni yo mpamvu ukwiriye gutegurira umutima wawe kwezwa kugira ngo uzabashe kwinjira mu irembo ry’ ijuru.
Ese uzi uko wakwitegurira kujya mu ijuru? Ushobora kumva wifuza kugera mu ijuru, ariko ijuru kurijyamo bwa mbere ni ukuryinjizamo umutima kuko ubwami bw’Imana buri mu mitima y’ abakunda Imana. "Ubu ni bwo bugingo buhoraho, ko bakumenya ko ari wowe Mana y’ukuri yonyine, bakamenya n’uwo watumye ari we Yesu Kristo"- Yohana 17:3
Kugira ngo ubashe kwezwa; niba uri umwizera ukeneye guhora wezwa n’amaraso ya Yesu. Umutima wawe uhore rwose wejejwe no kubaha, kumvira no guhorana n’Imana binyujijwe muri Kristo Yesu. Bizagufasha kugira imbaraga zo kwirinda no gukomera ku Mana. Bibiliya iravuga iti “Kuko byanditswe ngo "Ushaka gukunda ubugingo, no kubona iminsi myiza, abuze ururimi rwe rutavuga ikibi, n’iminwa ye itavuga iby’uburiganya"- 1 Petero 3:10.
Bibiliya itwigisha uko dukwiye gukurikira Yesu mu bitekerezo byacu, mu magambo no mu bikorwa, bisobanura ko umutima wawe ukwiye guhora ufunguye kugira ngo Mwuka Wera abone uko akuyobora. "Ariko Umwami ni uwo kwizerwa, ni we uzakomeza mwebwe, abarinde Umubi" - 2 Abatesalonike 3:3
Umutima uboneye ni inzira ya Mwuka Wera mu gukorana nawe kandi ni intwaro ikomeye. Ibyo ukora byose yaba mu magambo no mu bikorwa mu izina rya Yesu Kristo; ujye ubikorana ubwenge, mu buryo buboneye kandi butunganye. Amagambo yawe agomba kuba agaragaza Imana, ubugwaneza, guca bugufi kandi ugaharanira kuba umunyu w’isi kugira ngo ugarurire uburyohe benshi. Hariho abagiye bananirwa muri ur’urugendo abo bakeneye ko ubegera ukabafasha gusubirana ibyiringiro.
Niba uziko uri umwizera ntucike intege kuko hari uwaguhemukiye ngo wumve ushaka kwihorera. Bibiliya iravuga ngo "Bakundwa, ntimwihoranire ahubwo mureke Imana ihoreshe uburakari bwa yo, kuko byanditswe ngo "Guhora ni ukwanjye, ni jye uzitura, ni ko Uwiteka avuga. Ahubwo umwanzi wawe nasonza umugaburire, nagira inyota umuhe icyo anywa, kuko nugira utyo uzaba umurunzeho amakara yaka ku mutwe" -Abaroma 12:20
Komeza guharanira kwezwa no kwirinda mu byo uvuga n’ibyo ukora, ubirindishe kwihangana. Ubuntu no kugira neza,bizagufasha kuba umuntu uhiriwe. Uhore wibuka ko hahiriwe ufite umutima uboneye.


text:
ven.
01
avril
2011
ISOMO RYA MBERE
Ezekiyeli (Ezk 47,l-9.12)
Igihe Uhoraho yariho ambonekera, umuntu wanyoboraga 1aranjyana no ku muryango w’Ingoro, nuko mbona amazi yavubukaga m unsi y’igitabo cy’umuryango w’Ingoro, aherekera mu burasirazuba, kuko Ingoro nyine yarebaga mu burasirazuba. Ayo mazi yatembaga agana iburyo bw’lngoro, akanyura mu majyepfo y’urutambiro. 2Uwo muntu aransohokana anyujije mu irembo ryo mu majyaruguru, antambagiza aho hanze kugeza ku irembo ryo hanze ryarebaga mu burasirazuba; ndebye mbona ya mazi atemba agana iburyo. 3Ubwo wa muntu agenda yerekeje mu burasìrazuba, apima imikono igihumbi akoresheje umugozi yari afite mu ntoki; hanyuma aranjyana anyambutsa ya mazi yangeraga ku bugombambari. 4Arongera apima indi mikono igihumbi, ari na ko anyambutsa ya mazi yangeraga noneho mu mavi. Arakomeza apima indi mikono igihumbi, anyambutsa ya mazi yangeraga mu rukenyerero. 5Hanyuma apima indi mikono igihumbi, noneho ya mazi aba abaye umugezi ntagishoboye kwambuka, kuko amazi yari yiyongereye aba maremare, aba mbese uruzi rutavogerwa. 6Nuko arambwira ati «Mwana w’umuntu, urabibonye se?» Hanyuma aranjyana no ku nkombe y’umugezi. 7Igihe mpindukiye mbona ku nkombe zombi z’umugezi hari ibiti byinshi cyane.
8Wa muntu arambwira ati “Ariya mazi aratemba agana ntara y’iburasirazuba, akamanukira muri Araba maze akiroha mu nyanja y’Umunyu; yamara kuyirohamo, amazi yayo agahinduka meza. 9Ikinyabuzima cyose kizaba kiri aho uwo mugezi unyura kizabaho; amafi azaba menshi cyane, kuko aho ayo mazi yinjiye ayo ahasanze aba meza, n’ubuzima buzasagambe aho uwo mugezi uzanyura hose. 12Ku nkombe zombi z’umugezi hazamera amoko yose y’ibiti byera imbuto ziribwa, amababi yabyo ntazigera arabirana, n’imbuto zabyo ntizizahundura. Bizajya bihora byera buri kwezi, bibikesha aya mazi avubuka mu Ngoro. Imbuto zabyo bazazirya, naho amababi bayakuremo umuti.”
ZABURI Zab 46 (45),2-3,5-6, 8-9a.10a
Inyik/ Uhoraho, Umugaba w’ingabo ari kumwe natwe!
Imana ni yo buhungiro n’imbaraga zacu,
ni yo muvunyi utigera abura mu gihe cy’amage.
Ni cyo gituma tutagira ubwoba n’aho isi yabirinduka,
cyangwa imisozi igatengukira mu ngeri y’inyanja.
Ariko hari uruzi rwagabye amashami,
agahimbaza umurwa w’Imana,
n’Ingoro y’Umusumbabyose irusha izindi ubutagatifu.
Imana iba muri wo rwagati, ntuteze guhungabana;
lmana iwutabara kuva bugicya.
Uhoraho, Umugaba w’ingabo ari kumwe natwe,
lmana ya Yakobo itubereye ubuhungiro bucinyiye!
Nimuze mwirebere ibyo Uhoraho yakoze,
ahagarika intambara kugeza ku mpera z’isi.
IBANGONDIRIMBO RIBANZIRIZA IVANJILI (Zab 51 (50) 12.14)
Ikuzo n’ibisingizo ni ibyawe, Nyagasani Yezu.
Mana yacu, turememo umutima usukuye,
uduhe kwishimira ko twakijijwe.
Ikuzo n’ibisingizo ni ibyawe, Nyagasani Yezu.
IVANJILI
+ Yohani (Yh 5, 1-16)
Muri icyo gihe, 1haba umunsi mukuru w’Abayahudi, Yezu aboneza ajya i Yeruzalemu. 2Aho i Yeruzalemu hafi y’irembo ry’ intama, hari icyuzi cyitwa Betesida mu gihebureyi, kikagira amabaraza atanu. 3Muri ayo mabaraza hari haryamye abarwayi batabarika barimo impumyi, abacumbagurika n’ibirema; (bose bategereje ko amazi yibirindura. 4Kuko rimwe na rimwe, umumalayika yamanukaga muri icyo cyuzi akabirindura amazi, maze utanze abandi kuyajyamo akimara kubirinduka, agakira indwara arwaye iyo ari yo yose). 5Aho ngaho rero hari umuntu wari umaranye ubumuga imyaka mirongo itatu n’umunani. 6Yezu abonye uwo murwayi aryamye, amenya ko amaze igihe kirekire arwaye, aramubaza ati «Urashaka gukira?» 7Umurwayi aramusubiza ati “Mubyeyi, singira umuntu unjugunya mu cyuzi igihe amazi yibirinduye; iyo ngerageje kujyamo nsanga undi yamanukiyemo.” 8Yezu aramubwira ati”Haguruka, ufate ingobyi yawe maze ugende” 9Ako kanya uwo muntu arakira, yegura ingobyi ye aragenda.
10Uwo munsi hari ku isabato. Abayahudi babwira uwakijijwe bati «None ni umunsi w’isabato: nta burenganzira ufite bwo kwikorera ingobyi yawe.» 11Arabasubiza ati “Uwankijije ni we wambwiye ngo nimfate ingobyi yanjye maze ngende.” 12Baramubaza bati “Uwo muntu ni nde wakubwiye ngo fata ingobyi yawe ugende?” 13 Ariko uwakijijwe ntiyari azi i uwamukijije uwo ari we, kuko Yezu yari yigendeye mu kivunge cy’abantu benshi bari aho. 14Hanyuma Yezu amusanga mu Ngoro, aramubwira ati “Dore wakize, ntuzongere gucumura ukundi, ejo utazagubwaho n’icyago kiruta icya mbere.” 15Nuko uwo muntu aragenda, abwira Abayahudi ko ari Yezu wamukijije. 16Iyo iba impamvu yatumye Abayahudi batoteza Yezu, kuko ngo ibyo yabikoraga ku munsi w’isabato.


text:
ven.
11
nov.
2011
ISOMO RYA MBERE
Igitabo cya mbere cy’Abamakabe (1 Mak 6, 1-13)
Muri iyo minsi, 1umwami Antiyokusi yazengurukaga intara zo mu majyaruguru. Aza kumenya ko mu Buperisi hari umugi witwa Elimayi wabaye icyamamare kubera ubukire bwawo, feza yawo na zahabu yawo, 2ukagira n’ingoro ikize cyane, irimo ibikoresho by’intambara bicuze muri zahabu, imyambaro y’ibyuma n’intwaro byahasizwe na Alegisanderi mwene Filipo, umwami wa Masedoniya, wabaye umwami wa mbere W’Abagereki. 3Aza rero kugerageza gufata uwo mugi kugira ngo awusahure, ariko ntibyashoboka kuko abaturage bawo bari babimenye. 4Bafata intwaro baramurwanya, atsinzwe arahunga, arahava asubira i Babiloni n’ikimwaro cyinshi. 5 Akiri mu Buperisi baza kumumenyesha ko ingabo zari zateye muri Yudeya zatsinzwe, 6kandi ko na Liziya ubwe, n’ubwo yari yajyanye n’igitero gikomeye yatsinzwe, akaba yarahunze Abayahudi bari indatsimburwa kubera intwaro zabo, ubwinshi bw’ibyo bitwaje n’ibyo banyaze amahanga batsinze. 7Anamenya ko batembagaje rya shyano ry’ikigirwamana yari yarubatse ku rutambiro i Yeruzalemu, ahantu habo hatagatifu bahakikiza inkike nka mbere, kimwe na Betishuri, umwe mu migi yabo.
8Umwami ngo yumve iyo nkuru akubitwa n’inkuba, arasuhererwa bikomeye maze yiroha ku buriri bwe, arembeshwa n’agahinda kuko ibyabaye byose bitagenze uko yabyifuzaga. 9Aho ahamara iminsi myinshi kuko buri kanya yabaga yazikamye. Abonye ko agiye gupfa, 10atumiza incuti ze zose maze arazibwira ati « Amaso yanjye ntagitora agatotsi, n’umutima wanjye washenguwe n’ishavu.
11Ubwanjye naribwiye nti “Nk’uyu mubabaro wose mfite n’aka gahinda nazikamyemo, bituruka ku ki? Ukuntu nagwaga neza kandi ngakundwa, igihe nari ngifite amaboko!” 12Ariko ubu ngubu ni bwo nibutse ibibi byose nakoreye i Yeruzalemu, igihe nsahuye ibikoresho byose bya feza; n’ibya zahabu byari bihari, nkohereza abajya gutsemba nta mpamvu abaturage bo muri Yudeya. 13Ndahamya rero ko ibyo bibi nakoze ari byo binteje ibi byago, nkaba ndinze gupfana agahinda mu gihugu cy’amahanga!»
ZABURI (Zab 9, 2-3,4.6, 16.19)
Inyik/ Uhoraho, ndasabagizwa n’ibyishimo,
nishimira umutsindo uguturutseho.
Uhoraho, ndagushimira n’umutima wanjye wose,
Ndamamaza ibigwi byawe byose.
Umpaye kubyina kubera ibyishimo,
ndaririmba izina ryawe wowe Musumbabyose.
Ndabona abanzi banjye bihinda bahunga,
bakadandabirana, bakarimbukira imbere yawe.
Wakangaye amahanga, urimbura abatakuyoboka,
Usibanganya amazina yabo ubudasubirwaho.
Amahanga yaguye mu rwobo yari yacukuye,
Amaguru yabo afatirwa mu mutego bari bateze.
Ariko umukene we ntazibagirana burundu,
cyangwa ngo amizero y’umunyabyago ayoyoke.
IBAGONDIRIMBO RIBANZIRIZA IVANJILI (2Tim 1, 10)
Alleluya Alleluya.
Yezu Kristu, Umukiza wacu, yatsinze urupfu,
Maze atangaza ubugingo abigirishije Inkuru Nziza.
Alleluya.
IVANJILI
+Luka (Lk 20, 27-40)
Muri icyo gihe,27Abasaduseyi bamwe begera Yezu, ba bandi bavuga ko kuzuka bitabaho. 28Baramubaza bati «Mwigisha, dore Musa yatwandikiye iri tegeko ngo «Umuntu napfa asize umugore batabyaranye, umuvandimwe we agomba gucyura uwo mugore, kugira ngo acikure nyakwigendera. 29Habayeho rero abavandimwe barindwi; uwa mbere ashaka umugore maze apfa batabyaranye. 30Uwa kabiri aramucyura, 31n’uwa gatatu aramucyura kimwe n’abandi. Bose uko ari barindwi bapfa badasize abana. 32Hanyuma wa mugore na we arapfa. 33Ubwo se igihe cy’izuka uwo mugore azaba uwa nde muri abo, ko bose bamutunze uko ari barindwi ?» 34Yezu arabasubiza ati «Ab’iyi ngoma ni bo bagira abagore cyangwa abagabo. 35Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. 36Ntibazaba bagipfuye ukundi, kuko bazaba bameze nk’abamalayika; babaye abana b’Imana koko babikesha ukuzuka. 37Naho iby’izuka ry’abapfuye, Musa na we yabitwumvishije igihe yari yibereye imbere y’igihuru kigurumana, akita Nyagasani ngo «Imana ya Abrahamu, Imana ya Izaki n’Imana ya Yakobo.» 38Nta bwo rero ari Imana y’abapfuye, ahubwo ni iy’abazima. Koko bose ni Yo babereyeho.» 39Abigishamategeko bamwe baramubwira bati «Mwigisha, uvuze neza.» 40Nuko baherukira aho ntibatinyuka kugira ikindi bamubaza.


text:
’Kuki wumva ko umuntu yaguhera amafaranga ko uri umukobwa mwiza gusa?’ Mgr Rukamba
Umuyobozi w’ inama y’ abepisikopi mu Rwanda Musenyeri Philippe Rukamba arakebura abakobwa n’ abahungu bashukishwa utuntu tw’ intica ntikize bigatuma bishora mu busambanyi akavuga ko ari ubuswa.
Ni mugihe hasigaye humvikana abagore bakuze bashukisha abana b’ abahungu imitungo kugira ngo basambane nabo. Uretse aba bagore kandi hari n’ abagabo bashukisha abana babakobwa imitungo bigatuma babashora mu bushambanyi.
Mu butumwa yatanze kuri uyu wa 17 Ukuboza 2016, mu muhango wo kwizihiza yubile y’ imyaka 25 Paruwasi ya Kaminuza y’ u Rwanda ishami rya Huye yitiriwe umutagatifu ‘Saint Dominic’ imaze ishinzwe, Mgr Rukamba yakomoje ku bana b’ abakobwa n’ abahungu bemera gushukishwa utundu dutandukanye bakishora mu busambanyi.
Mgr Rukamba yagaragaje ko hari igihe ugushuka aba yigize umuntu mwiza ushaka kugufasha nyamara afite ikindi agamije. Asaba abakobwa n’ abahungu kugira amakenga.
Yagize ati “Iyo umuntu aguha amafaranga ntacyo mupfana wibaza iki? Kuki wumva ko ayaguhera ko uri umukobwa mwiza gusa? Ni so? Ni nyoko? Ni mwene wanyu? Uri agacucu”
Mgr Rukamba yakomeje avuga ko hari abahungu bitwara nabi bagatera abakobwa benshi inda zitateganyijwe kandi badafite ubushobozi bwo kurera agereranya imyitwarire yabo n’ iyi isazi.
Yagize ati “Uwababwira imanza menya, njyamo hirya hino z’ abahungu. Umukobwa araza akakubwira ngo njyewe twararanye mfite akana. Abahungu ntibazi ko umuntu uzi ubwenge atitwara nk’ isazi”
Geverineri w’ intara y’ amajyepfo Marie Rose Mureshyakwano yasabye abasengera muri iyi Paruwasi ya Kaminuza y’ u Rwanda yitiriwe mutagatifu Saint Dominic kugaragaza itandukaniro igihe bari ku ishuri n’ igihe barangije amasomo yabo.
Yagize ati “Tube urumuri, abaciye muri iyi paruwasi ya Saint Dominic bage bagira icyo batandukaniraho n’ abatarahanyuze, umuntu nagusanga no mu mirimo amenye ko uri umwana wabonye uburezi, ukabona n’ uburere”
Paruwasi ya Kaminuza St Dominique yashinzwe tariki 15 Ukuboza 1991, tariki 15 Ukuboza 2016 yari imyaze 25 ishinzwe. Kuri ubu isengerwamo n’ abanyeshuri n’ abarezi bo muri Kaminuza y’ u Rwanda ishami rya Huye ndetse n’ abo muri IPRC ishyami ry’ amajyepfo.
Ibitekerezo
-
Mery
22 December 2016 -
Evode yaribeshye bikabije. Muganga ntakeneye kurwara ngo akuvure. None se Docteur utuvura ajye abanza arware umutima cyangwa data abyare mbere yo kwita ku magara yacu. Nguko ubuswa bukoreshwa mubyo butari bwo. Abasenyeri bavuga ukuri bagatabaza ngo hato umuryango nyarwanda utazarimbuka Kubera ingeso mbi. Wakoze Musenyeri guhanurira abato bazubaka u Rwanda rw ’ ejo.
-
MUSEKE KAGABO
19 December 2016 -
Andika Igitekerezo
ariko umugani wa EVODE nigute musenyeri amenya ibyabakobwa beza? ibyo yavuze nibyo rwose arko azkore ubushkashatsi arebe impamvu kuko iriya mpamvu njye nasanze ari vukanatif


text:
Mu imurikagurisha ribera i Kigali ku nshuro ya 19, usanga harimo abana benshi barimo abazanye n’ababyeyi ndetse n’ababa bizanye. Bamwe ubasanga ahari ibikinisho byagenewe abana mu gihe abandi ubasanga mu tubare babyina.
Umubyeyi umwe Kigali Today yasanze arunguruka mu kabare kamwe kari kahaye urubuga abana bagaragara ko bari hagati y’imyaka 5 na 12 ngo babyine, aranega byimazeyo iyi migirire.
Ati “Uku ni ukuyobya ubwenge bw’abana kuko birabonona, bajye bareba abakuru cyangwa ababigize umwuga babe ari bo bakoresha kuko aba bana bakiri bato cyane”.
Muhawenimana Janvière, wari unyuze hafi y’ako kabare, na we yavuze ko ari ibintu bibi kuko bishobora kurarura abana.
Ati “Ndabona ari ibintu bibi kuko icyo utoje umwana akiri muto ari cyo akurana, ibi rero byica ubwonko bwabo bikaba byatuma bararuka. Nubwo baba bari kumwe n’ababyeyi, urusaku rurimo rurakabije kandi bashobora no kuhakura ingeso mbi zo kunywa inzoga imburagihe”.
Ukuriye kamwe mu tubare duha umwanya abana bato bakabyina, avuga ko ngo ari umwanya wabo wo kwishimisha.
Yagize ati “Buri munsi tugira umwanya duha abana bakabyina, hari ababa bari kumwe n’ababyeyi n’abandi baba bizanye, ni mu rwego rwo kubashimisha”.
Mukubu Gérard, Umuvugizi w’Urugaga rw’Abikorera mu Rwanda, PSF, avuga ko iyi migirire inyuranyije n’amategeko.
Ati “Abamurika bose twabahaye amabwiriza ajyanye n’uko bagomba kwitwara mbere y’uko imurikagurisha ritangira. Ku bafite utubare bazi ko abana bari munsi y’imyaka 18 batemerewe kutwinjiramo batari kumwe n’ababyeyi, kandi n’abari kumwe na bo ntibagomba kuhatinda”.
Avuga ko kubabyinisha byo bitemewe kandi ngo bagiye kugenzura ababikora ku buryo ababifatirwamo bashobora gufungurwa ibikorwa byabo mu imurikagurisha mu rwego rwo kubica.
Bisengimana François, Umukozi wa Komisiyo y’Igihugu ishinzwe Abana, yibutsa abakora ibikorwa nk’ibi ko baba babangamira uburenganzira bw’umwana.
Asaba buri wese ubireba kubyamagana ndetse akabimenyesha ubuyobozi bumwegereye kuko ngo binyuranyije n’amategeko arengera umwana.


text:
Abaroma 10:17- Dore kwizera guheshwa no kumva, no kumva kukazanwa n’ijambo rya Kristo.
Muri iyi minsi nasanze kwizera ari cyo kintu kigoye abakristo kandi buri wese agukeneye. Byatumye ntegura inyigisho ndende hejuru yo kwizera.
Nifashishije iki cyanditswe nzagarukaho kenshi ku isano riri hagati yo kwizera no kumva.
Uyu munsi ndatangira iyi nyigisho mvuga ibintu 3 bikurikira:
1) Ibitunyura mu matwi byose ntituba twabyumvise. Prezida Franklin D. Roosevelt wahoraga yakira abashyitsi mu Ngoro y’Igihugu (White House) ngo umunsi umwe yibajije impamvu abantu bose asuhuza baseka. Anibaza niba abantu bose bamusuhuza baseka baba basekejwe n’ibyo yavuze.
Umugoroba umwe mu muhango yarafite wo kwakira abantu ahitamo gusuzuma abumva ibyo avuga abasuhuza. Noneho aho kubasuhuza bisanzwe ngo akavuga amagambo agira ati "Muri iki gitondo nishe nyogokuru" (I murdered my grandmother this morning).
Uwamugeragaho wese yamubwiraga iryo jambo aho kumusuhuza. Yatangajwe no kumva abamusuhuzaga hafi ya bose bamusubiza ibitandukanye. Bamwe bati " mwiriwe namwe nyakubahwa", "mbega byiza", "komerezaho turishimye", "uri gukora umurimo mwiza", "yego tukwitezeho byinshi"....kugeza igihe ngo yasuhuje umu "diplomate" w’umunyamahanga noneho amubwiye ya magambo we amusubiza ati "Nizere ko ari we wizize". Ibi bitwereka ko ababwirwa bose atariko bumva.
Nk’umuvugabutumwa, maze kugenzura ko abumva ijambo ry’Imana ari bake n’ubwo rivugwa bahari. Namenye y’uko abantu badafite gusa ikibazo cyo kwizera ahubwo bafite cyane icyo kumva Ijambo bizera. Byatumye ngera kuri iri hame rya kabiri rigira riti:
2) Amatwi yahawe bose ariko kumva n’impano ifite abantu bake. Yesu yahoraga yigisha mu migani. Bamwe mu bamwumvaga ntibibashimishe kubera ko yabasigaga mu migani aho kubabwira neza ibyo bashobora kumva byoroshye. Impamvu yabyo ni uko batabaga baje kumva ibyo avuga ahubwo babaga bazanye ibyo bashaka kumva.
Na nubu nasanze abantu benshi batumva ibyavuzwe ahubwo bumva ibyo bazanye mu matwi! Umunsi umwe abigishwa baramwegera bati dusobanurire impamvu uvuga mu migani. Niko kubabwira ati: ’Kumva muzumva, ariko ntimuzabisobanukirwa (...) (Mat. 13:14-15). Incuro ninshi Bibiliya igaruka ku ijambo ngo "Ufite amatwi niyumve". Haranira kuba mu bumva!
3) Kumva Ijambo ry’Imana niyo mahirwe akomeye asumba andi yose ufite. Umunsi uzibwa umugisha wo kumva, uzaba ucyitswe n’umugabane wo kwizera, uzaba utakaje amahirwe yo kunezeza Imana no guhura nayo! Kwizera bizanwa no kumva, kumva ijambo ry’Imana. Biracyakomeza!
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Dr Jean Baptiste Mberabahizi, Umunyamabanga Mukuru wa FDU-Inkingi.
Tariki ya 12 Ukwakira 2011, Serugendo Yusitini, yafashe icyemezo cyo kwurira igiti, aragenda yirariramo, yirirwamo, agamije kwerekana agahinda yatewe n’ubuyobozi bw’Ishuri Rikuru ry’Amabanki n’Icungamutungo (School of Finance and Banking) bwamwirukanye ku maherere, amaze gutanga amamiliyoni y’amafaranga y’ishuri, kandi ntaho afite ayakura, mu by’ukuri.
Tariki ya 31 Mutarama 2011, Uwambajimana Ewujeni, wigaga mu Ishuri Rikuru ry’Uburezi (Kigali Institute of Education) yariyahuye amaze kumenya ko yakuwe ku rutonde rw’abafashwa na Leta mu kwishyura amafaranga y’ishuri. Yabonye ntakindi ashigaje, kuko nta handi afite yakura icyajyaga kuyasimbura kugirango abashe gukomeza kwiga. Nyamara yari imfubyi ya jenoside Leta y’igitugu yirirwa icuruza mu mahanga.
M.C. , umunyeshuri muri KIST watugejejeho akababaro ke, yananiwe gutanga amafaranga miliyoni 1,2 bamusabaga, mbere y’ibizamini byo mu kwa munani. N’ubwo yari yarashoboye kubona ibihumbi 600, akaba yari afite ikirarane cy’ibindi 600, yabuze aho ayavana, ibyo gukora ibizamini bihagarara bityo. Ubu ari mu gihirahiro kandi nyamara yari ageze mu mwaka wa kabiri mu byerekeye « computer science ».
Uwarondora bene izi nkuru ntiyazirangiza. Mu gihe Leta yirirwa iririmba ko umutungo kamere w’u Rwanda ari mbere na mbere abarutuye, ntisiba kwerekana ko ibivuga ari ukugirango ireshye amahanga gusa, bayihe imfashanyo, maze abazicunga bishyirire mu mifuka yabo, biciye mu mirimo myinshi n’ibindi bagemurira Leta.
Muri Tunisiya, Mohamed Bouazizi, witwitse kubera ko abapolisi bamufatiye utwo yacuruzaga kugirango ashobore kubaho, nyamara yari yararangije kaminuza akabura akazi imyaka n’imyaka, urupfu rwe rwabaye imbarutso yatumye Leta y’igitugu ya Ben Ali n’akazu k’umugore we Trabelsi ihirima, nyuma y’imyivumbagatanyo y’Abanyatuniziya. Mu Rwanda, urupfu rwa Ewujeni Uwambajimana ntirwakurikiwe na bene iyo myigaragambyo. Impamvu ni nyinshi. Ariko, Leta y’igitugu ntizibwire ko amaherezo yayo atari nk’aya Leta y’igitugu ya Ben Ali.
Kimwe mu biranga kwangiza uburezi ni ikibazo cy’indimi. Nyuma yo kubanza gutegeka abanyarwanda kwiga mu cyongereza no mu gifransa, ndetse ikagera n’aho yirukana abanyeshuri batemeye icyo cyemezo, bagahungira muri Uganda, Leta y’igitugu yageze aho yisubiraho, itegeka ko ngo abanyarwanda bagomba kwiga mu cyongereza gusa guhera mu kiburamwaka. Ibi byatumye abarimu batabarika birukanwa, maze Leta yirukira gushaka abasimbura abo yasutse hanze, mu bihugu by’abaturanyi, Uganda, Kenya, Tanzaniya. Ntawashidikanya ko icyo bashakaga mbere na mbere byari ugusenya ubuzima bw’abarimu bari basanzwe mu gihugu mbere ya 94, kuko arizo njijuke zari zisanzwe zibana na rubanda, ku buryo zishobora kuvamo abayobozi ba politiki b’imitwe irwanya Leta y’igitugu iriho.
Bidateye kabiri, umwaka ushize, imaze kuyungurura abo barezi, kujugunya abo yashakaga kwikiza no kwinjizamo abo yifuzaga, yategetse ko ngo noneho, mu cyiciro cya mbere cy’uburezi, mu mashuri abanza, abana baziga mu Kinyarwanda. Uretse kurindagiza abana n’ababyeyi, harimo agahimano no gushaka gusenya gusa, bishingiye ku mpamvu za politiki.
Icya kabiri cyangiza uburezi ni ugucurika ibintu. Uburezi buhera ku mashuri y’inshuke. Leta y’igitugu yagize itya irahubuka, itangira gutegeka gufungura amashuri y’inshuke mu gihugu cyose. Ibyo byakozwe nta bushishozi nta n’imyiteguro ikwiye ibanje gukorwa. Icyo byabyaye ni uko abana bari muri bene ayo mashuri bavuye kuri 145.000 muri 2008 basigara ari 96.000 gusa muri 2010 n’aho amashuri yabo ava kuri 1.705 muri 2009 asigara ari 1.369 muri 2010. Ku buryo ubu abana 6% gusa aribo bari mu mashuri y’inshuke. Yewe no mu Mujyi wa Kigali ni uko. Nubwo umuntu yakeka ko ubwo ariwo utuwe n’abashyigikiye ubutegetsi kandi bikubira umutungo w’igihugu, ibintu bigenda neza. Si uko bimeze kuko abana barimo ari bake cyane kuko batarenga 13.000, mu gihe Leta yirirwa iririmba ko Kigali yateye imbere. Isuku ivuze iki mu mujyi, niba abana badashobora kujya mu ishuri ? Ubundi kandi umuntu yakwibaza ukuntu abana b’inshuke bajya ku ishuri, ntabyo kurya babonayo ? Bishoboka bite ? Ese umwana yajyanwa na nde ku ishuri ? Akazavayo ate ? Mu gihe na bakuru be bareka ishuri kubera inzara no kuba ishuri riri kure ? Ikibazo cy’ihurizo rero, uretse amashuri atari yigeze ateganywa mbere yo gutangiza iyi gahunda, nta n’abarezi b’inshuke bigeze bateganywa, yewe nta n’ishuri ritegura bene aba barezi riba mu gihugu kuva cyabaho. Nta tegeko ribaho rigenga bene ayo mashuri n’ibyo rigomba kuba ryujujuje kugirango ryakire bene aba bana, ndetse nta n’ingengo y’imari cyangwa ikigo cya leta cyihariye gishinzwe abana kirangwa mu gihugu. Gutura aho iriya gahunda, urabona ko byari ugukinisha rubanda no kubakina ku mubyimba.
Mu mashuri abanza naho byarazambye. Abana b’abanyarwanda hafi miliyoni 2,3 nibo bari mu mashuri 2.510 n’ibyumba by’amashuri bisaga gato 27.000, muri 2010. Kubera izo mpamvu, icyumba kimwe cy’ishuri kigomba kwakira abana 85 n’aho umwarimu akaba agomba kwigisha abana 63. Bishoboka bite ko hari icyo umwana yavana mu ishuri ? Iyo wibutse ko Leta y’igitugu yategetse ko umwarimu agomba kwigisha amasomo make, andi akigishwa n’undi, wibaza aho abarimu bava bikakuyobera. Ni imwe mu mpamvu 15% basibira n’aho 15% bandi bakava mu ishuri rwose, ku buryo 70% gusa aribo bashobora kurangiza icyo cyiciro. Ikindi kivana abana mu ishuri ni ubukene n’inzara. Byo mu cyaro birasya bitanzitse ! Uretse n’abana, n’abantu bakuru umusatsi waracuramye.
Muri icyo gihe, Leta yirirwa ibeshya amahanga ngo abana bose bagomba kugira mudasobwa ! Waha mudasobwa abana badashobora kurya no kunywa amazi meza bigatanga iki uretse kubeshya isi na rubanda? Watanga mudasobwa kuri buri mwana, atagira aho yicara n’aho yandikira? Waha mudasobwa buri mwana, mu cyumba cy’ishuri kirimo abana 63 ? Yewe niyo wavuga uti, reka bamwe bige mu gitondo, abandi bige ikigoroba, nk’uko Leta y’igitugu iriho ibivuga, simbona ingufu umwarimu yabona zo kwigisha abana 30, inshuro ebyiri, ku buryo abize ikigoroba babona uko bataha.
Urwego rw’amashuri yisumbuye rwo barwogeyeho uburimiro. Gushyira ku myaka icyenda uburezi bw’ibanze ubwabyo si ikibazo. Ikibazo ni uburyo bikorwa. Icya mbere, nta mashuri yari ahari. Icya kabiri nta barimu bari bateguwe. Icya gatatu ni ibikoresho. Iki cyemezo cyafashwe nta na kimwe muri ibyo byose kibanje gutegurwa. Byatumye Leta y’igitugu yihutira gutangaza ko ngo abana bari mu mashuri yisumbuye ngo bavuye ku 218.000 muri 2005 bagera kuri 425.000 muri 2010, naho amashuri ngo ava kuri 553 agera kuri 1399 ! Ikibazo na none ni cya kindi. Ibyumba by’amashuri byakira abava mu mashuri abanza, uretse ko bitari binahari, kandi na n’ubu ni uko, nta bikoresho birangwamo. Yewe nta n’abarimu babifitiye ubushobozi barangwa muri ayo mashuri ! Kandi niho byose bipfira. Ubumenyi bwibanze niho butangirwa. Yego byatumye abana bari muri icyo cyiciro bava kuri 9% bagera kuri 22%, ariko ibi ni imibare gusa. Mu by’ukuri ntacyo biga.
Abarimu babifitiye ubushobozi n’ubumenyi ntibarenga 60% mu gihugu hose. Yewe no mu mujyi wa Kigali Leta y’igitugu yirirwa iratira amahanga, abarimu babifitiye ububasha ni 44% gusa. Mu karere ka Gasabo abarimu babifitiye ubumenyi n’ubushobozi ni 27% gusa. Kuba mu karere ka Nyabihu abarimu nk’abo ari 23%, byo birumvikana. Kubera ko Leta y’igitugu iriho yiyemeje gupyinagaza abaturage baho, ibaryoza kuba ariho abayoboye u Rwanda mbere ya 94 bakomokaga. Igamije guhuhura mu mutwe abo itashoboye kwica ngo bave ku isi ! Ku bana 425.000 bari mu mashuri yisumbuye, kimwe cya kabiri bari mu wa mbere no mu wa kabiri gusa. Naho abari mu mwaka wa gatandatu, bari 38.000 gusa muri 2010. Birumvikana ko ari bake cyane. Ni abarokotse nyuma y’imitego mitindi Leta iriho yagiye ibatega kuva binjira mu ishuri. Nibo bazavamo abajya muri Kaminuza. Mu myaka itarenze itanu, abo bana basaga 200.000 bazaba bagomba kujya muri Kaminuza. Gutegura Kaminuza izabakira, abarimu, ibikoresho, byagombye gukorwa ubu. None nta gikorwa. Bazajya he ? Mu muhanda cg mu mahanga. Kugeza ryari ?
Mu mashuri makuru ibyaho ni ihurizo. Kaminuza ziriho, ibyo zigisha n’aho ziri byo ntawabitindaho. Uretse ko bagomba kubanza kwemera kujya mu ngando zigamije kuboza mu bwonko, bitaba ibyo ntibashobore kwemererwa kwiga, bikaba binabaviramo gutakaza umwaka wose, ikibazo ni abana bashobora kuzijyamo abo aribo. Leta iriho ishingiye ku ivanguramoko ryihishe, nk’irikorerwa mu bihugu by’i Burayi ku bavantara cyangwa irikorerwa Abirabura muri Leta Zunze Ubumwe z’Amerika, mu gihe ziririmba uburinganire. Ivangura rishingiye ku bwoko, ku turere no ku mu mutungo. Iyo wibutse ko Akarere ka Nyabihu gafite abarimu babishoboye batarenze 23%, uhita wumva ko nta munyeshuri uhaturuka ushobora kugera muri Kaminuza, keretse imbuzakurahira, bafata bakereka isi bagamije kubeshya amahanga.
Barakubwira bati dufite amashuri makuru 17 n’abanyeshuri 62.734. Yego ! Ariko se, abo banyeshuri ni bande ? Bakomoka he ? Iyo ubajije bene ibi, barakubwira bati urigisha ingengabitekerezo ya jenoside. None se, niba kubivuga ari ingengabitekerezo ya jenoside, kubikora si jenoside ? Kaminuza ya Leta ni imwe rukumbi, nk’uko byahoze kuva yashingwa muri 63 ! Kuko andi mashuri bavuga ari ibigo bitanga inyigisho zo mu rwego rw’amashuri makuru ariko nta Kaminuza n’imwe Leta iriho yari yubaka kuva muri 94 ! Kubera izo mpamvu, Kaminuza y’u Rwanda iri i Ruhande, yakiriye abanyeshuri 10.657 muri 2010. Niyo mpamvu babuze aho barara, batagira ibyo barya, bamwe bafata amasomo bicaye hasi, mbese ni agahomamunwa. Bamwe bagomba kwiga bataha mu tugonyigonyi tudashobotse, amasomo bakayiga bamaze gucana imbabura no guhisha utwo barya iyo batubonye ! Abanyeshuri b’abakobwa bahindutse indaya, kugirango bashobore kubona uko bishyura amashuri, aho barara n’ibibatunga ! Naho abacunga restaurant y’abanyeshuri babuze uko bishyurwa kubera ibirarane by’abanyeshuri kugeza ubwo bashaka no gufungira amafunguro abanyeshuri batabarika mu minsi ishize.
Ibi ntibyigeze bibaho mu mateka y’u Rwanda. Muri icyo gihe, amashuri y’abasirikare ntasiba kwubakwa. Ahari Kaminuza i Nyakinama, hahinduwe ishuri rikuru ry’abasirikare.
Iyo urebye ubuyobozi bwa politiki bushinzwe uburezi umenya impamvu byananiranye. Nta mu minisitiri utinda muri iriya ministeri. Kuva Leta y’igitugu iriho yajyaho, muri iriya ministeri haciye abaministiri batagira ingano : Rwigema Petero Celesitini, Ngirabanzi Lawuriyani, Nsengimana Yozefu, Karemera Yozefu, Mujawamariya Jeanne d’Arc, Mutsindashyaka Tewonesiti, Murigande Karoli, Habumuremyi Petero Damiyani,…Hafi ya bose bavuyemo bigizwayo cyangwa barafungwa, uretse uyu ugiyemo ejo bundi ariko nawe ntiyahamaze amezi arenga atandatu ! Nta n’uwigeze amusimbura. Biragaragaza ko ari ihurizo kuri Leta y’Igitugu iriho.
Amaherezo y’ibi bibazo ni intambara ! Kuko amashyirahamwe y’abarimu, amashyirahamwe y’abanyeshuri, yabaye imiyobora ya Leta y’igitugu aho kuba imbuga zo gushaka uko ibi bibazo byakemurwa. Abayobozi bayo bahinduwe maneko za Leta zigamije kwirirwa zicengana n’abo zakagombye kuyobora no kuvuganira. Ariko rero nta gahora gahanze. Amaherezo y’iri senywa ry’uburezi ni intambara. Kuko abanyarwanda batazakomeza kurebera gusa ! Niba bikomeje bitya kandi ntacyerekana ko bitazakomeza bityo, Leta iriho iricukurira imva !


text:
Iri tsinda ribarizwa mu nzu itunganya umuziki ya Kina Music, ryahuruje imbaga nini y’abakunzi ba Muzika muri aka Karere, baje kwirebera imurika ry’uyu muzingo.
Muri iki gitaramo kandi Dream Boys yafashijwe n’abahanzi babana muri Kina Music ndetse n’abandi bahanzi bakunzwe cyane mu Rwanda.
Ibitekerezo ( 3 )
turabemera indatwa we komerezaho ndi i gakenke
ooooh indatwa blavo nimukomereze aho tubari inyuma.
photo : plaisir muzogeye ???? ibinibyo ushyiraho aho kutubwira icyari kiri gukorwa igihe ifoto yafatwaga ? nahubundi muzika yacu ntaho igana aho ibitaramo byose bisigaye bibera Ku buntu kubwinyungu za companies ziba zishaka kwamamaza,abahanzi nibyo babona inyungu yakokanya ariko nyuma yigihe bazicuza bashatse gutegura icyabo(igitaramo cyikishyuzwa) cyikabura aba cyitabira kuko baba menyereje ibyubuntu


text:
Dr Sebaganwa Alphonse,Umwarimu n’Umushakashatsi muri Kaminuza y’u Rwanda,Koleji y’Uburezi akaba n’impuguke mu myifatire, imitekerereze, n’imikorere ya muntu biganisha ku burezi, by’umwihariko impuguke mu gufasha abana bari munsi y’imyaka 12 bafite ibibazo byihariye by’imyigire, yatanze igitekerezo cye ku ngaruka z’ubutane bw’ababyeyi ku myigire y’abana.
Dr Sebaganwa agira ati "Muri iki gihe, ikibazo cy’ubutane bw’abashakanye gisigaye kimeze nkaho ari ibintu bisanzwe kandi byakabaye igitangaza. Mperutse kujya ku rukiko rw’ibanze, nsanga hamanitse imanza zizasomwa muri uku kwezi. Nitegereje neza nsanga 80% byazo n’iz’ubutane bituma ntangira kwibaza kuri icyo cyorezo."
Yakomeje agira ati"Ikibabaje cyane ni uko uko gutana kw’abashakanye bigira ingaruka mbi ku mitekerereze, imyifatire n’imyigire y’abana babo, kandi nta ruhare na mba baba babigizemo."
Zimwe mu ngaruka ubutane bw’ababyeyi bugira ku mwana
Ingaruka zigendanye n’igitsina
Abahanga berekana ko abashakanye bakimara gutana, abana b’abahungu n’abakobwa bari munsi y’imyaka 12 basubira inyuma mu ishuri ku buryo bumwe ugereranyije na mbere y’ubwo butane.
Ariko nyuma y’imyaka itanu, byagaragaye ko abahungu bakomeza kugira ibibazo byo gutsindwa ugereranyije n’abakobwa.
Bivuze ko abakobwa bashobora kumenyera vuba ubwo buzima kurusha abahungu bazongwa cyane nabwo.
Ku bana b’abangavu, bagaragaza ibimenyetso by’ihungabana n’imyifatire idahwitse nko gusiba kenshi ku ishuri kurusha ingimbi nyuma y’uko ababyeyi babo batandukanye.
Ikindi ubushakashatsi bugaragaza ni uko nyuma yo gutana kw’ababyeyi, iyo abana babanye n’umubyeyi badahuje igitsina bibagiraho ingaruka mbi mu myifatire.
Urugero ni nk’umwana w’umukobwa ubana na se, cyangwa umuhungu ubana na nyina gusa.
Ibi ariko ntibigomba gufatwa nk’ihame kuko bishobora no guturuka ku mibanire y’umwana n’umubyeyi cyangwa niba umubyeyi yarongeye gushaka cyangwa yakomeje kuba wenyine, cyangwa uburyo ababyeyi bombi batandukanye babanye, niba basurana cyangwa bavugana.
Ingaruka zigendanye n’imyaka y’umwana
Ubushakashatsi bugaragaza ko gutana kw’ababyeyi kutagira ingaruka zikomeye ku bana bari munsi y’imyaka itanu, ugereranyije n’abari hejuru y’imyaka umunani.
Ku myaka umanani, umwana aba atangiye kurema uwo azaba we ejo, afatira urugero ku babyeyi be, bityo iyo batandukanye abura ifatiro ryo kwirema kwe bigatuma arangwa no kutigirira icyizere, kutakigirira abandi, bitewe n’uko abo yafataga nk’urugero bamutengushye.
Ashobora kurangwa kandi n’uburakari buhoraho cyangwa kwigunga, kubura ibitotsi, kurya cyane cyangwa kutagira ubushake bwo kurya (appétit) n’ibindi.
Mu ishuri, aba bana bashobora kugaragaza ibimenyetso by’uburwayi ariko mu by’ukuri batarwaye, kutubahiriza amategeko y’ishuri nko gukererwa no gusiba, gushotora bagenzi babo, gukoresha imbaraga zirengeje mu gukina ku buryo byavamo impanuka kuri bagenzi be cyangwa kuri we
Ingaruka ku burere
Ubushobozi umubyeyi afite mu burere bw’umwana bugira uruhare rutaziguye mu gutuma ingaruka z’ubutane zihungabanya umwana cyane cyangwa buhoro.
Urugero ni nk’umwanya amarana n’umwana buri munsi, ibiganiro agirana nawe, uburyo avuga nabi cyangwa neza uwo batandukanye imbere y’umwana, igihe umwana amarana n’umubyeyi utamurera (niba umwana arerwa na nyina, abonana na se ryari?).
Uburyo umwe mu babyeyi urera abana nyuma y’ubutane yakiriye uko gutandukana, nabyo bishobora kugira ingaruka ku myifatire y’umwana.
Iyo umwe mu babyeyi batanye yongeye gushaka kandi ari nawe urera abana, ikibazo kuri abo bana gishobora kwiyongera kuko umwanya yahariraga abana uragabanuka cyane kuko aba agomba no kwita ku mugabo cyangwa umugore mushya.
Ingaruka ku bana ni zimwe ku muryango ukennye cyangwa ukize
Nubwo umwana wo miryango ikennye arushaho kubura iby’ibanze byo ku mutunga kuko n’uduke twari duhari tugabanuka cyane, n’uwo mu miryango ikize cyangwa yifashije ukomeza kubona hafi nk’ibyo yabonaga mbere yo gutandukana kw’ababyeyi, ngo bombi bagira ikibazo cyo gusubira inyuma mu myifatire mu ishuri ku buryo bumwe.
Umwana abona ko ababyeyi be batamukunda
Ntabwo ushobora kubwira umwana ngo “turacyagukunda n’ubwo twatandukanye”, kuko uba umubeshye, bitewe n’uko ubundi urukundo rw’umubyeyi ku mwana rushingira ku mubano abashakanye baba bafitanye.
Ntibyoroshye ko urukundo ruturuka ku mubyeyi umwe ngo rwerekeze ku mwana rutanyuze ku wo bamubyaranye.
Icyakora ku batandukanijwe n’urupfu n’ibindi bidahuye n’ubutane buturutse ku makimbirane mu miryango byo birashoboka,umwana abona ko ukimukunda.
Icyakora, amakimbirane akomeye kandi ahoraho mu miryango agira ingaruka zikomeye ku bana kuruta izo abana b’ababyeyi batanye barerwa n’umwe muri bo bahura nazo.
Dr Sebaganwa Alphonse,Umwarimu n’Umushakashatsi muri Kaminuza y’u Rwanda,Koleji y’Uburezi


text:
Mu buzima biba byiza kwiha intego nziza zizagufasha kugera ku iterambere wifuza kuko bizatuma hari aho uva n’aho ugera, ni muri urwo rwego twabategutiye urutonde rw’ ibintu byagufasha kuziteza imbere mu mwaka wa 2017.
Iyo ukoze ikintu nta ntego ufite akenshi ibyo ukora ntibiguhira bitewe nuko nta mipango ifatika uba ufite.
Aho kwicuza warakoze ikintu, uzashake uko wakwirinda kugikora hakiri kare.
Izi ni zimwe mu nama zagufasha kuzagira icyo ugeraho muri uyu mwaka wa 2017 igihe uzikurikije.
1. Ntuzite ku nyungu imwe, ahubwo uzakore uko ushoboye kugira ngo ubashe kubona inyungu ya kabiri.
2. Uzirinde kugura ikintu udakeneye, kuko bidatinze uzakenera kugurisha ikintu ukenera.
3. Ntuzazigame ibyasigaye nyuma yo gusesagura, ahubwo uzasesagure ayasigaye nyuma yo kuzigama.
4. Ntuzigere upima uburebure bw’umugezi ukoresheje ibirenge byawe byombi.
5. Ntuzashyire amagi yose mu gatebo kamwe, bishatse kuvuga ngo ntuzashore imari yawe yose ahantu hamwe.
6. Ubunyangamugayo n’impano ikomeye, ntuzigere ubishakira mu bantu baciriritse.
7. Ahahise ni nk’urupapuro rutagifite agaciro, aho uri kuri ubu ni nk’urupapuro rukwereka uko uhagaze, ahazaza ni nk’urupapuro rw’ibazwa, va mu bitagufitiye akamaro, urangamire aho uri kuri ubu kugira ngo ubashe kwitegura neza ahazaza hawe.
8. Mu buzima umuntu agira amahitamo atatu igihe ahuye n’ibibazo, ushobora kureka ibyo bibazo bikerekana uwo uriwe, cyangwa se bikagusenya cyangwa se bikagukomeza.
9. Amaso yacu ari imbere kugira ngo turebe ahazaza kurusha uko twareba ahahise.
10. Uzi impamvu iyo tukiri abana dukoresha ikaramu y’igiti, twakura tugakoresha ikaramu isanzwe?
Nkuko amakosa yo mu bwana yoroshye gusibika, bivuze ko mu gihe twakuze ni ngombwa kwirinda gukora ikosa kuko bigoye kurizimanganya.
Ibi akaba ari ibintu byagufasha kuziteza imbere mu mwaka tugiye gutangira wa 2017 uramutse ubyitayeho ukanabikurikiza.


text:
Abanyamuryango ba cooperative “twisungane basaza” batejwe imbere no gukorana na Sacco
Bamwe mu basheshe akanguhe bo mu murenge wa Mutendeli akarere ka Ngoma bashinze koperative ”Twisungane basaza” baravuga ko kwaka inguzanyo muri SACCO byatumye biteza imbere babikesha kwishyira hamwe bagahuza imbaraga zabo nke basigaranye. Abasaza n’abakecuru 50 bo mu murenge wa Mutendeli batse inguzanyo ya miliyoni zigera kuri eshatu ngo bayakoreshe bagura amatungo ndetse banubaka amazu. Iyi koperative Twisungane basaza iherutse guhabwa... Read More
Ngoma: Kopeative y’abasaza “Twisungane basaza” yashimwe gukorana neza na SACCO
Umwe mubanyamuryango ba Twisungane basaza Mu gihe hitegurwaga kwizihizwa umunsi mukuru w’umurimo uba tariki 01/05/ buri mwaka, bamwe mu basheshe akanguhe bashinze koperative ”Twisungane basaza” baravuga ko kujya muri koperative byabateje imbere nubwo bibwiraga ko ntacyo bagishoboye. Abasaza n’abakecuru 50 bo mu murenge wa Mutendeli akarere ka Ngoma bishyize hamwe muri iyi koperative maze bahinga kawa kuri hegitari ebyiri ndetse bakora n’indi... Read More


text:
Haracyari inzitizi ku bafite ubumuga
Ubwo abafite ubumuga bo mu Rwanda bizihirizaga umunsi wabagenewe i Huye kuwa 3/12/2013, hagaragajwe ko hari intambwe imaze guterwa mu guharanira uburenganzira bwabo, ariko ngo haracyari inzitizi. Muri izo nzitizi More...
Huye: umuganda wahujwe no kwizihiriza umunsi w abamugaye i Simbi
Igikorwa cy’umuganda cyo kuri uyu wa 25 Gashyantare, Akarere ka Huye kagikoreye mu Murenge wa Simbi aho abari bitabiriye umuganda bubakiye uwamugaye inzu banasiga bayisakaye. Abahagarariye abamugaye bo mu More...


text:
Iyo wishyuriye igihe, ayo makuru yiyerekana kuri raporo y’inguzanyo yawe, niba ubuze ubwishyu, uzagira ubwishyu bukererewe ndetse bigaragare kuri ya raporo na none. Iyo raporo iragukurikirana aho wajya hose, kabone n’ubwo waba ugiye kugua ku bw’ishuri, imodoka, inzu ndetse no gutangira imikorere bwite. Niba ufite ikarita y’inguzanyo wiyigendana igihe ugiye guhaha, keretse niba uziko uri buyikoreshe kandi ugire ingengo kuri yo, kugendana iyi karita byoroshya mu ikoresha ry’amafaranga utateganyije.
GUSABA INGUZANYO
Iyo usaba inguzanyo, hari ibibazo unaka ubazwa. Uguriza akubaza, uberyo ubibona, igihe umaze ku kazi, ndetse n’ingwate ufite. Ibisubizo byawe kuri raporo, bizabafasha kwemeza, ubruyo baguhamo inguzanyo, ukeneye nawe kwibaza ibibazo bike. Kuki ukeneye inguzanyo ? ese ushoboye kuyishyura buri kwezi ? niba wamaze kubona inguzanyo, ukeneye indi ? kubona ibisubizo by’ibibazo mbere yo kubona iyi nguzanyo, ni ingenzi ?
INGANO
Ubu ni uburyo uzabazwa bw’ubwishyu, uguriza azaba yifuza kumenya nibura niba uzaba ugifite ka kazi mu gihe cy’umwaka, bazamenya kandi ikigereranyo cy’ibihe byawe bitandukanye.
INGWATE
Ubwizigame bwawe n’imicungire yabwo bizakoreshwa mu gucunga inguzanyo, ibi kandi birareba ingwate. Abaguriza bareba kdni ububike ndetse n’icyo ushyizemo. Bareba kandi n’imicungie yawe y’amafaranga. Bake mu baguriza rimwe na rimwe bareba aho ubwishyu buzaturuka.
IMITERERE
Ubu buryo bureba imyitwarire usanganywe mu kwishyura, niba ufite amateka meza mu nguzanyo, kandi ukaba wishyurira igihe, uba ufitiwe icyizere mu kubona indi nguzanyo nshya.


text:
Umuvuduko w’amaraso ukabije ni iki?Ni imbaraga umuvuduko w’amaraso aaba afite mu mijyana niyo izwi ku muvuduko w’amaraso. Abantu bagira umuvuduko ukabije wamaraso rimwe uzamuka ubundi ukagwa bitwe n’umunsi runaka.
Umuvuduko ukabije w’amaraso ushobora kwangiza umutima no gutera indwara z’umutima.
Ni ibihe bimenyetso?
Umuvuduko ukabije w’amaraso ushobora kuwugira imyaka n’imyaka ariko utarabimenya kugirango ubimenye ni uko upimwa
Wayamagana ute cyangwa wayirinda ute?
Uburyo bwo kwirinda umuvuduko ukabije w’amaraso ni kimwe no kumenya ko uwirwaye.icya mbere ni uko wipimisha umuvuduko wayo nibura rimwe mu mwaka. Ibi ni kumumntu umuvuduko uzamuka rimwe ina rimwe mu buzima bwe.
Ibindi byagenderwaho:
Kureka kunywa itabi
Gukora imyitozo ngororangingo
Kwirinda guhangayika no kwivunisha, kwibabaza
Gabanya ibiro niba ubyibushye


text:
Byabaye ubwo Guverineri Caritas Mukandasira yari ahaye umwanya abaturage ngo bamubaze ibibazo, mu Murenge wa Bushekeri mu Karere ka Nyamasheke kuri uyu wa 23 Kamena 2016 aho bita mu Gisakura.
Ntibyari byoroshye kwiyumvisha icyo umwana w’umukobwa uri mu kigero cy’imyaka 15 wambaye imyenda igaragaza ko ashobora kuba yiga, ijipo ya kaki n’ishati y’umweru, agiye kubaza Guverineri.
Mu ijwi rituje, yasabye Guverineri kumufasha kubona uko yabasha kwandikwa mu bitabo by’irangamimerere kuko kugeza ubu atazi inkomoko ye.
Yagize ati “Sinzi mama wambyaye gusa yambyaye atabana na papa, papa na we yaje gupfa atanyandikishije!”
Yakomeje agira ati “Iyo ngiye kwaka ibyangombwa bambwira ko nzana abantu bane bo mu muryango wa papa, kandi ntabo akigira habe n’umwe, aho mama akomoka simpazi n’abo bavukana simbazi, umuryango undera na wo ntacyo ubiziho”.
Uyu mwana w’umukobwa akimara kuvuga aya magambo abantu benshi bahise bimyoza, ndetse abafite imitima yoroshye amarira atangira gushoka ku matama.
Guverineri Mukandasira yahise asaba ko ikibazo cy’uwo mwana w’umukobwa cyakurikiranwa akazabasha kwandika mu bitabo by’irangamimerere.
Ushinzwe Irangamimerere mu Murenge wa Bushekeri, Ntagayisha Claude, yavuze ko bagiye gukora iperereza kugira ngo hamenyekane inkomoko ye.
Ngo bazamufasha gutanga ikirego mu rukiko kugira ngo azabashe kwandikwa mu bitabo by’irangamimerere, ariko amwizeza ko irangamuntu yo nayikenera azayihabwa.
Yagize ati “Aracyari umwana tuzamufasha kugeza ikirego mu rukiko, abashinzwe ubufasha mu mategeko mu karere, MAJ, natwe tugiye gukora iperereza duhereye mu mudugudu kugira ngo tumenye inkomoko ye n’ababyeyi be aziyandikaho ariko nakenera indangamuntu yo tuzayimuha”.
Bivugwa ko uyu mwana yaba yaratawe na nyina akamusigira se, uyu mwana ntazi nyina ntazi n’amazina ye.
Ibitekerezo ( 11 )
uwo mwana afashwe atiko umuryango arererwamo nawo warabyihereranye
Uwo mwana yararenganye cyane pe,ese kuki abo bamurera batabimufashijemo hakiri kare? gusa bigaragarako ubuyobozi bwo hasi bwari buzi icyo kibazo ark ntibukiteho nukuri nanjye ndabasaba mwebwe mukimenye mumufashe vuba gicyemuke kuko arababaye cyane gusa niyihanhane azabimenya neza kdi vuba,murakoze c
Pole,nibikekwiye,akaneye ubufasha
Birababaje cyane,uwo mwana wumukobwa akwiriye gufashwa byihutirwa..
Ariko abayobozi bohasi bazayegereza ibukuru koko bazajya bakemura ibibazo hakirikare koko nzabandeba da
uwomwana, akeneye kwitabwaho , ubuyobozi bumufashe, kuko birabaje.
uwo mwana yararenganye pe!Ubwose abana nande?guverineri azamwiyandikisheho pe.
None se kuki mutamufashije mbere hose ngo mukore iryo perereza! Mwebwe n’ugutuma ngo genda uzane ibi ntimwite ku kibazo nyamukuru umwana afite. Cyakora Gouverneur yakoze kuhagera, akomereza aho ajye n’ahandi hose.
UYUMWANA ARABABAJE NONESE NTANA MURARAWABO AZI AHANDAVUGA EXEMPLE UMUNYABYINSHI UMWEGA UMUSINGA ETC....... NINGOBWA REROKO UBWIRA UMWANA WAWE UMURARA WANYU NJYE NA HANTU NATUYE UMWANA WESE UFITE IMYAKA IRENZE 5 AZAKI UMURARAWE
mbegaaaaaaa!!!!!!!! rwose ni bamufashe
Birababaje ni ukuri pe! ariko baramutse babonye nyina bazamuhane by’ukuri.


text:
Muri iki gihe aho ababyeyi bahugiye gushaka imibereho, usanga mu miryango myinshi ababyeyi batagira umwanya uhagije wo kwita ku bana ubwabo,. Ibi rero bigira ingaruka ku bana kuko baba bakeneye kubonana n’ababyeyi babo bombi kugirango bakure bameze neza bumva bakunzwe kandi bashyigikiwe.
Nk’uko twabigejejweho n’umwe mu bakora ibijyanye no kurera abana bato Diane Muhimakazi, ababyeyi bagira akazi kenshi baba bagomba no kumenya ko abana babakeneye cyane ntibabatererane.
Dore rero ibikorwa bimwe ababyeyi bakorana n’abana babo bitangije akazi kabo kandi n’umwana akababona.
1. Kuganira : byibura buri munsi wagombye kugira umwanya uganira n’abana , ukumva ibintu biri mu mwana, ibyamubabaje, ibyamushimishije. Abana bato batazi kuvuga bo baba bakeneye guterurwa, bakakurira, bagakurura imisatsi yawe, bakakuryamaho , ukabavugisha, ukabaririmbira n’ibindi.
2. Kugendana n’umwana : Ni byiza ko umubyeyi ajyana umwana muri gahunda zitandukanye zitabangamira umwana nko gusura incuti, guhemba ababyaye, mu bukwe, mu muganda, mu rusengero, mu isoko, muri restaurant, n’ahandi hashoboka. Ibi rero bifasha umwana kuba hafi y’umubyeyi , gukura akunda abantu, ibyo kandi bimufasha no kumenya uko yitwara ahandi hatari iwabo. Irinde kujyana umukozi mu gihe wajyanye n’umwana kuko aba akeneye kuba hamwe na we.
3. Gukina n’umwana : ni ukuvuga kujya mu mikino y’umwana, ukambara nka we ukareka akaba ari we uyiyobora, ugakora ibyo agusabye, ukemera kwiyanduza nka we, nubwo bakora amakosa ukabareka ntubahe amabwiriza. Ibi bibafasha gufungura imitima yabo bakakubwira ibibarimo.
4. Kumufasha imyitozo yo mu rugo (homework) : Umwana kandi wa mufasha igihe ari gukora imyitozo aba yavanye ku ishuri , ukamuganiriza ibijyanye n’ibyo yiga ukumva ibyo akunda nawe bikagufasha kumenya uko wamuyobora mu byo azakora (professional orientation).
5. Kumutwara ku ishuri cyangwa kumugeza kuri bus : muri iki gihe muboneraho kuganira iby’ishuri, ndetse n’ibindi by’ubuzima busanzwe.
6. Kwiyogereza umwana : ibi ni byiza kuko uba ukora ku mwana, ndetse unaboneraho kureba nib a nta hantu hafite ikibazo ku mubiri. Nubwo utamwoza buri munsi ariko byibura muri week end wamwoza, ukamucira inzara, ukamwogosha cyangwa ukamutwara muri salon.
7. Kujyana umwana ku kazi muri weekend : mu gihe bibaye ngombwa gukora muri week end ushobora kujyana n’umwana bitewe n’akazi ukora kandi bitabangamiye umwana cyangwa ngo habe hari icyo yakwangiza ku kazi ushobora kumutwara ukamutwarira n’ibikinisho bye akaba ari iruhande rwawe mu gihe uri gukora,
8. Ibindi : Kumuryamisha, kumusasira, gutunganya imyenda ye muri hamwe akajya akubwira iyo akunda niyo yanga n’iyo inshuti ze zambara, kumugaburira ukamenya ibyo yariye.
Izi ni ingero zimwe ariko buri wese ashobora kugira izindi bitewe n’ubuzima abayeho ndetse n’imyaka abana bafite . Ni byiza kuzirikana ko iminsi y’ubuto bw’umwana wawe itazagaruka kandi ko aricyo gihe cyiza cyo kumubibamo ibyo ushaka kuzamubonamo nakura.
Imyororokere
Ibintu 7 byafasha umubyeyi ugira akazi kenshi kwita ku bana.
Muri iki gihe aho ababyeyi bahugiye gushaka imibereho, usanga mu miryango myinshi ababyeyi batagira umwanya uhagije wo kwita ku bana ubwabo,. Ibi rero bigira ingaruka ku bana kuko baba bakeneye kubonana n’ababyeyi babo bombi kugirango bakure bameze neza bumva bakunzwe kandi bashyigikiwe.


text:
Nta myaka 20 irashira, Imiryango, Ibigo ndetse n’abantu ku giti cyabo mu Rwanda batangiye ibikorwa bitandukanye byo guhemba abakozi b’Imana bahiga abandi mu kubwiriza cyangwa gukora ibikorwa by’indashyikirwa, chorale ziririmba neza, indirimbo yo guhimbaza Imana yahize izindi, ndetse n’abaririmbyi ku giti cyabo babaye indashyikirwa.
Avuga kuri ibi bihembo, umuvugabutumwa Hakizimana Justin yagize ati "Biriya bihembo ni ibikorwa byo mu Isi, si ibyo mu Ijuru. Abantu bakwiye kuva mu rujijo, Imana niyo izagororera abantu bayikoreye by’ukuri kuko ni nayo ireba mu mutima."
Hakizimana Justin, avuga ko ibi bihembo bidakwiye kugira uwo birangaza, ahubwo bikwiye gutuma abantu bakanguka, bagakorera ibihembo bizatangwa n’Imana.
Ati “Iyo bagiye gutanga biriya bihembo bareba imirimo y’inyuma, rimwe na rimwe batazi n’impamvu umuntu ayikora, kuko bamwe babikora ku bw’icyubahiro cy’Imana abandi bakabikora ku bw’icyubahiro cyabo.”
Yakomeje agira ati “Uzasanga hari abantu benshi bahabwa amashimwe nyamara baravuye mu Ijambo ry’Imana, kandi Yesu yavuze ko tuzaba abigishwa be nyakuri nituguma mu ijambo (Yohana 8:31). Ibyo kandi ni bike twe abantu b’abantu tubasha kubona kuko iby’Imana ibona abantu batabona ni byinshi cyane.”
Akomeza avuga ko ibihembo abakorera Imana babona mu Isi bishobora kubatera akanyabugabo ko kurushaho gukorera Imana, ariko kandi ngo ntibakwiye kuba ari byo bahanga amaso.
Ati “Ibihembo byo mu Ijuru ni ibyo amaso atigeze abona ndetse Bibiliya itubwira ko tuzahabwa ikamba ritangirika, aya makamba(ibihembo) duhabwa mu isi rero yo arangirika.”
Akomeza avuga ko abakozi b’Imana bahabwa ibihembo mu Isi, badakwiye kwirara, ahubwo ngo bagomba kurushaho kuba maso no kwirinda, bategereje ibihembo bitangirika bazahabwa n’Imana ishingiye ku mirimo bakoze bakiri mu Isi.


text:
jeu.
16
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (lz 54, 1-10).
Dore ijambo ryabwiwe Yeruzalemu. 1Vuza impundu wa ngumba we itakibyara; ishime kandi ubyine wowe utakiramukwa, kuko ngaba baje ari benshi abahungu b’umugore w’intabwa, bararuta ubwinshi ab’umugore ufite umugabo, uwo ni Uhoraho ubivuze. 2Agura ikibanza cy’ihema ryawe, inkingi zo mu mazu yawe bazimure. Ntugire kandi icyo uzigama, ungura imigozi yawe n’imambo zawe uzishimangire, 3kuko ugiye kugwira haba iburyo cyangwa ibumoso, abana bawe bazazungura amahanga, bature mu migi yari yaribagiranye. 4Wigira ubwoba kuko utazakorwa n’ikimwaro, wimanjirwa kuko utazongera gukozwa isoni, ukazibagirwa ikimwaro cyo mu bukumi bwawe, n’umugayo wo mu bupfakazi bwawe ntuwibuke ukundi. 5Kuko uwaguhanze ari we mugabo wawe, izina rye rikaba Uhoraho, Umugaba w’ingabo ; uwagucunguye, Nyir’ubutagatifu wa lsraheli, yitwa lmana y’isi yose!
6Mugore w’intabwa kandi ushavuye, Uhoraho aguhamagaye agira ati “Umugore wo mu busore bwanjye se yasendwa ?”lyo ni Imana yawe ibivuze. 7Nabaye ngutaye akanya gato, ariko kubera impuhwe nguhoranira, ngiye kugucyura. 8Mu burakari bwinshi nagize, naguhishe uruhanga rwanjye akanya gato, ariko mu rukundo ruzira iherezo ngufitiye, ngiye kukugaragariza impuhwe zanjye, uwo ni Uhoraho, uwagucunguye ubivuze. 9Bizamera nko mu gihe cya Nowa, ubwo ndahiye ko amazi atazongera kurengera ku isi; nko muri icyo gihe cya Nowa, ni na ko narahiye ko ntazongera kukurakarira, no kutazasubira kukwirukana ukundi. 10N’iyo imisozi yava mu myanya yayo, ndetse n’udusozi tugahungabana, urukundo rwanjye ntiruzavaho, n’isezerano ryanjye ry’amahoro ntirizahugana, uwo ni Uhoraho ubivuze, ukugaragariza impuhwe ze.
ZABURI ( Zab 30 (29), 2a.3-4, 5-6, 9.12a.13b)
Inyik/ Ndakurata Uhoraho, kuko wampaye kwegura umutwe.
Ndakurata Uhoraho, kuko wampaye kwegura umutwe.
Uhoraho, Mana yanjye, naragutakiye maze urankiza;
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
mumwogeze muririmba ubutungane bwe;
Kuko uburakari bwe butamara akanya,
aho ubutoneshe bwe bugahoraho iteka;
Ijoro ryose riba amarira gusa,
ariko igitondo kigatangaza impundu z’ibyishimo.
Ni bwo rero,Uhoraho, ngutabaje,
ntakambira Umutegetsi wanjye ;
nuko amaganya yanjye uherako uyahindura imbyino,
Uhoraho Mana yanjye, nzagusingiza iteka ryose.
IBANGONDIRIMBO RIBANZIRIZA IVANJILI (Lk 3, 4.6)
Alleluya Alleluya.
Nimutegure inzira ya Nyagasani, muringanize aho azanyura,
maze umuntu wese azabone umukiro uturutse ku Mana.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 7,24-30)
Muri icyo gihe, 24intumwa za Yohani zimaze kugenda, Yezu atangira kubaza rubanda ibyerekeye Yohani, ati« Mwagiye kureba iki mu butayu? Urubingo ruhungabanywa n’umuyaga ? 25Ariko se mwagiye kureba iki? Umuntu wambaye imyenda y’agatangaza? Dore abambaye ibishashagira bakiberaho mu mudamararo, batuye mu ngoro z’abami. 26Nk’ubwo se mwagiye kureba iki? Umuhanuzi se? Koko rero ndabibabwiye, ndetse atambutse umuhanuzi. 27Ni we banditseho ngo “Dore nohereje intumwa yanjye imbere yawe, kugira ngo izagutegurire inzira. “ 28Mbabwiye kandi ko mu babyawe n’umugore nta we uruta Yohani ; nyamara umuto mu Ngoma y’Imana aramuruta. 29Nuko rubanda rwose rwamwumvaga, ndetse n’abasoresha, bakuza lmana bayigarukira, banahabwa batisimu ya Yohani; 30Abafarizayi n’abigishamategeko, bo bahinyura icyo Imana yabashakagaho, banga kubatizwa na we.»